Wat die Bybel leer oor sonde • FaithEquip\nWat die Bybel leer oor sonde\nSewe dae lank moet julle ongesuurde brode eet; alreeds op die eerste dag moet julle die suurdeeg uit julle huise verwyder. Want elkeen wat gesuurde brode eet, van die eerste dag af tot die sewende toe, dié siel moet uit Israel uitgeroei word. – Exodus 12:15\nHierdie uitgebreide studie oor wat die Bybel aangaande sonde leer, word in elf hoofafdelings behandel.\nI. HEBREEUSE, GRIEKSE EN AFRIKAANSE WOORDE\nDie eerste hoofafdeling handel oor die verskillende Hebreeuse, Griekse en Afrikaanse woorde wat op een of ander manier die konsep van sonde oordra. Altesame is daar elf Hebreeuse woorde, sewe Griekse woorde, en tien Afrikaanse woorde. In hierdie studie word elkeen van hulle afsonderlik bespreek.\nA. Die Hebreeuse Woorde\nDie eerste Hebreeuse woord is chata, wat die mees algemene Hebreeuse woord vir sonde is. Hierdie woord word op ses verskillende maniere in die Afrikaanse Bybel vertaal: “sonde”, “gebrek”, “oortree”, “kwaad”, “skuld”, en “misdryf”. Die basiese betekenis van chata is “om die doelwit mis te loop”. Om die doelwit mis te loop, impliseer dat die verkeerde doelwit bereik word. Dit beteken dat die mens te kort skiet en nie die wenpaal bereik wat God vir hom bedoel het nie. Met elke afwyking, elke sonde, skiet die mens te kort aan die doel waarvoor hy geskape is; die wenpaal wat hy moet bereik, word misgeloop terwyl hy die verkeerde doelwit bereik.\nDie tweede Hebreeuse woord is pasha, wat op vier verskillende maniere in die Afrikaanse Bybel vertaal word: “rebellie/opstand”, “oortreding”, “sonde”, en “oortree”. Die basiese betekenis is “om te rebelleer”, of “om onderdanigheid aan wettige gesag te weier”. Die primêre gebruik, sin, en betekenis van hierdie woord, word aangetref in I Konings 12:19; Job 34:37; en Jesaja 1:2. Die primêre betekenis van “rebellie” of “ ’n gebrek aan onderdanigheid” kom duidelik na vore in hierdie skrifgedeeltes. ’n Betekenis wat uit die primêre betekenis afgelei word, dui op sonde soos gevind in Psalm 51:15, Spreuke 28:21, en Jesaja 43:27.\nDie derde Hebreeuse woord is maal, wat op drie verskillende maniere in die Afrikaanse Bybel vertaal word: “oortree”, “oortreding”, en “leuenagtigheid/bedrog”. Hierdie spesifieke Hebreeuse woord wys op die valsheid of die verraderlikheid van sonde. Dit wys sonde uit as ’n verkeerde daad of troubreuk.\nDie vierde Hebreeuse woord is avon, wat op vier verskillende maniere in die Afrikaanse Bybel vertaal word: “verdorwenheid”, “verkeerd”, “krom/onbegaanbaar”, en “boosheid”. Die basiese betekenis is “om gebuig te wees”, “om krom te wees”, of “om uit fatsoen te wees”. Dit beklemtoon die bedrieglikheid of die verdraaidheid van sonde. Voorbeelde van hierdie betekenis is Jesaja 21:3 en Klaagliedere 3:9.\nDie vyfde Hebreeuse woord is aven, wat op tien verskillende maniere in die Afrikaanse Bybel vertaal word: “ydelheid”, “onregverdig”, “ongeregtig”, “smart”, “rouklag”, “droefenis”, “boos”, “kwaad”, “sondigheid”, en “boosheid”. Die basiese wortelbetekenis is “niks”, “ ’n sin van niksheid”. Dit handel oor ’n gedragswyse wat op die ou end vir die een wat dit beoefen, as nadelig bewys sal word. Op elke afwyking van die wet van God rus daar ’n stempel van niksheid en leegheid. Dit onderstreep sonde as waanbeelde in die sin dat dit nie in ooreenstemming met die wet van God is nie. Dit verteenwoordig die bose planne van die mens in hulle valse, leë, en dwase aspekte. Omdat ’n afgod deur die profete beskou was as niks, as ’n ydele en leë ding, was hierdie spesifieke Hebreeuse woord dikwels verbind met die sonde van afgodery. Voorbeelde is Hoséa 4:15; 5:8; en Amos 5:5.\nDie sesde Hebreeuse woord is rasha, wat op drie verskillende maniere in die Afrikaanse Bybel vertaal word: “goddeloosheid”, “boosheid”, en “bose een”. Oorspronklik het dit die konsep van aktiwiteit beklemtoon. Deur die konsep van aktiwiteit met sonde te verbind, lê hierdie spesifieke Hebreeuse woord klem op die onsekerheid en verwarring waarin die bose mens lewe. Dit onderstreep die onophoudelike onrus van die bose mense, die sondaars, en hoe dit andere beïnvloed. Die konsep kom voor in Job 3:17 en Jesaja 57:20-21.\nDie sewende Hebreeuse woord is ra, wat in totaal op negentien verskillende maniere in die Afrikaanse Bybel vertaal word: “boos(heid)”, “onheil/rampspoed”, “nood/benoudheid”, “teenspoed/ongeluk”, “leed”, “droefenis”, “ellende/armoede”, ”droefheid”, “smart”, “moeite”, “seer (of sweer)/wond”, “walglik/stinkend”, “nadeel”, “swaar/donker”, “pla/kwel”, “ellendigheid/armsaligheid”, “skade”, “euwel/sleg/siek”, “kwaad”. Die basiese wortelbetekenis van hierdie woord is “om uitmekaar te breek” of “om te vernietig”. Dit vat die bose daad sowel as die gevolg van daardie bose daad, in een woord saam. Omdat sy daad beide homself en almal rondom hom benadeel, verwys hierdie woord dikwels spesifiek na die bose een. Meestal impliseer hierdie spesifieke woord dit wat nadelig is eerder as dit wat moreel boos is. Dit onderstreep meer die growwe uiterlike aspek van die verkeerde optrede as die innerlike aspek van moraliteit. Hierdie woord beklemtoon dus die sonde as ’n verbreking van die harmonie of die vernietiging van dit wat goed en wenslik in die samelewing is.\nDie agtste Hebreeuse woord is amal, wat op ses verskillende maniere in die Afrikaanse Bybel vertaal word: “afmattende arbeid”, “moeisame arbeid”, “moeite/swaarkry”, “kwelling/kommer”, “smart”, “pyn”. Die woord amal beklemtoon die gevolg van sonde, naamlik arbeid, en dan meer spesifiek die moeisame aspek van arbeid. Sonde het die lewe ’n las gemaak en arbeid verander in ’n moeisame geswoeg. Hierdie spesifieke woord beklemtoon die gevolg van die eerste sonde, die sonde van Adam, wat moeisame arbeid was.\nDie negende Hebreeuse woord is aval, wat op ses verskillende maniere in die Afrikaanse Bybel vertaal word: “boosheid”, “onregverdig”, “ongeregtigheid”, “goddeloos”, “verdorwe”, “sondig/boos”. Die basiese wortelbetekenis van aval is “ ’n afwyking van dit wat betroubaar en reg is”. Dit beskou sonde, en wys dit uit, as die gebrek aan integriteit deur die doen van verkeerde dinge. Hierdie konsep word gevind in Maleági 2:6.\nDie tiende Hebreeuse woord is avar, wat in die meeste gevalle vertaal word met een Afrikaanse woord: “oortreding”. Dit beklemtoon sonde as ’n oorskryding van die grens van dit wat reg is, en ’n binnegaan van die verbode gebied van dit wat verkeerd is. Oortreding vereis ’n spesifieke grenslyn of grens wat oorgesteek moet word, en daardie grens is ’n spesifieke wet of gebod van God. Wanneer iemand gesondig het, het hy die grens van dit wat reg is oorgesteek, en ingegaan in die verbode gebied van dit wat verkeerd is. Hierdie konsep word gevind in Josua 6:7 en 8:1.\nEn die elfde Hebreeuse woord is asheim, wat op twee maniere in die Afrikaanse Bybel vertaal word: “skuld” en “oortree”. Dit beklemtoon sonde wat begaan is deur ’n fout, nalatigheid, of onkunde. Die oomblik wanneer hierdie soort sonde aan ’n mens bekend word, is hy skuldig en moet hy homself beskou as ’n oortreder. Die beste beeld hiervan is miskien die asheim offer of die sondoffer, wat in besonderhede beskryf word in Levítikus 4:13-14, 22-23, 27-28, en 5:2-6.\nB. Die Griekse Woorde\nIn totaal is daar sewe verskillende Griekse woorde wat die konsep van sonde oordra.\nDie eerste woord is hamartia, wat die primêre Griekse woord is wat as “sonde” vertaal word. Dit kom ooreen met die hoof Hebreeuse woord, chata, en albei het dieselfde basiese betekenis: “om die doelwit mis te loop”. Omgekeerd beteken om die doelwit mis te loop, om die verkeerde doelwit te bereik. Hierdie woord, soos gebruik in die betekenis van die doelwit mis te loop, kom voor in Romeine 3:23, wat leer dat dit diegene wat sondig, aan die geregtigheid van God ontbreek.\nDie tweede Griekse woord is parabasis, wat in die meeste gevalle vertaal word as “oortreding”.\nDie derde Griekse woord is adikia, wat vertaal word as “ongeregtigheid”. Dit beklemtoon die gebrek aan geregtigheid, wat ’n eienskap is van sonde.\nDie vierde woord is asebeia, wat vertaal word as “goddeloosheid”. Dit beklemtoon die gebrek aan heiligheid wat in sonde vervat is. Hierdie spesifieke konsep word gevind in I Timótheüs 1:9; I Petrus 4:18; en Judas 15.\nDie vyfde Griekse woord is anomia, wat die betekenis dra van “wetteloosheid”. Hierdie woord beklemtoon sonde as minagting vir die wet. Dit beklemtoon sonde ook as oortreding van die wet; daarom word dit soms vertaal as “boosheid”. Hierdie woord onderstreep sonde as boos. Een voorbeeld van hierdie betekenis kom voor in I Johannes 3:4.\nDie sesde Griekse woord is poneiria, wat “verdorwenheid” beteken. Dit dui op “hebsug”, wat die vrugte is van inhaligheid.\nDie sewende Griekse woord is epithumia, wat die betekenis het van “begeerte” of “begeerlikheid”. Dit beklemtoon sonde as ’n begeerte, spesifiek ’n begeerte of ’n sug na dit wat verbode is.\nC. Die Afrikaanse Woorde\nOm die Bybelse leer oor sonde volledig te verstaan, moet tien spesifieke Afrikaanse woorde wat gebaseer is op die elf Hebreeuse en die sewe Griekse woorde, bespreek word.\nDie eerste Afrikaanse woord is “oortreding”. Oortreding beklemtoon die oorsteek van ’n grens, die verbreking van ’n spesifieke gebod. Die woord “oortreding” onderstreep ’n spesifieke soort sonde: ’n doelbewuste oortreding teen ’n bekende gebod van God.\nDie tweede Afrikaanse woord is “ongeregtigheid”, wat klem lê op iets wat in wese volkome verkeerd is. Sommige dinge is in sigself neutraal; hulle word net deur die manier waarop hulle gebruik word verkeerde dinge. Maar in die geval van boosheid, is dit iets wat wesenlik verkeerd is; daar is geen regte of geregverdigde manier waarop dit uitgevoer kan word nie.\nDie derde Afrikaanse woord wat die Bybelse gebruik van sonde opsom, is “dwaling”. Sonde is ’n dwaling in die sin dat dit ’n miskenning is van dit wat reg is. Dit is ’n dwaling in die sin van verkeerd afwyk.\nDie vierde Afrikaanse woord is “sonde”. Die woord “sonde” moet altyd in sy breër betekenis verstaan word, terwyl al die ander woorde basies ’n spesifieke soort sonde of konsep van sonde onderstreep. In sy omvattende, algemene betekenis, wat al die gebiede dek, beteken sonde om te kort te skiet; om die doelwit mis te loop en die verkeerde doelwit te bereik.\nDie vyfde Afrikaanse woord is “boosheid”. Boosheid beklemtoon die uitdrukking en uitlewing van die menslike wil in sy verdorwe toestand. Wanneer die menslike wil in sy verdorwenheid sy begeerte uitleef, is boosheid die resultaat.\nDie sesde Afrikaanse woord is “boos”. Hierdie woord vir sonde beteken, iets is “verkeerd”. Dit is verkeerd in die sin dat dit enigiets, en alles is, wat teenoor God staan. Dit wat God teenstaan, is verkeerd; en dit wat verkeerd is, is sonde.\nDie sewende Afrikaanse woord is “goddeloosheid”. Hierdie spesifieke woord beklemtoon sonde as ’n gebrek aan enige vrees vir God. Dit is om ’n goddelose lewe te lei sonder die minste bekommernis dat dit goddelike dissipline en oordeel tot gevolg sal hê.\nDie agtste Afrikaanse woord is “ongehoorsaamheid”. Hierdie woord beklemtoon die onwilligheid om gelei of gestuur te word op die pad van die waarheid soos dit geopenbaar is in God se Woord. Die ongehoorsaamheid waarvan hier gepraat word, kan aktiewe ongehoorsaamheid wees, soos ’n doelbewuste oortreding, of dit kan passiewe ongehoorsaamheid wees. In elke geval is dit die gevolg van onwilligheid om gelei of gestuur te word op die pad van die waarheid soos geopenbaar in die Woord van God.\nDie negende woord is “ongeloof”, wat sonde beklemtoon as ’n gebrek aan vertroue en geloof in God. Ongeloof is om God nie te vertrou nie, en dit is sonde. Die Skrif leer, dit wat nie uit geloof is nie, is sonde (Rom. 14:23). Die spesifieke soort sonde wat nie uit geloof is nie, is ongeloof.\nEn die tiende woord is “wetteloosheid”, wat sonde beklemtoon as iets wat teenoor die wet staan, iets wat nie met die wet ooreenstem nie. Dit is die lei van ’n wettelose lewe, ’n lewe wat nie gebind wil wees deur goddelike wette nie (I Joh. 3:4-10).\nHierdie tien Afrikaanse woorde by uitstek, help om die Hebreeuse en Griekse woorde vir sonde te definieer en op te som. Hierdie verskillende woorde toon dat sonde ’n wye spektrum dek. Sonde is nie slegs ’n gebrek aan iets in die besonder nie en kan nie gedefinieer word deur slegs een besondere aspek nie. Baie vals konsepte van sonde is juis gebaseer op die persepsie dat sonde net een aspek dek. Byvoorbeeld, sommige mense sien sonde net as ’n beperking van menswees. Ander sien sonde net as ’n gebrek aan liefde. Party sien sonde net as ’n begeerte na dit wat verkeerd is. Ander sien sonde slegs as ’n beginsel van boosheid. Ander definieer sonde as bloot net selfsug. Party dink sonde is net ’n illusie. En party sien sonde as net ’n oortreding van die wet.\nHoewel al hierdie konsepte sekerlik betrokke is by die Bybelse leer oor sonde, is nie een van hulle op sigself ’n voldoende definisie van sonde nie; al hierdie variasies moet in ag geneem word om die volledige konsep van sonde te verstaan.\nII. DIE DEFINISIE VAN SONDE\nDie tweede hoofafdeling van hierdie studie handel oor die definisie van sonde. Hoe moet sonde in die lig van die verskillende Hebreeuse, Griekse en Afrikaanse woorde gedefinieer word? Om ’n definisie van die Bybelse leer oor sonde saam te stel, is dit nodig om hierdie afdeling in drie eenhede te bespreek.\nA. Die Komponente\nUit die verskeie woorde wat vir sonde gebruik word, moet vyf spesifieke komponente ingesluit word wanneer die definisie van sonde ter sprake is: een, sonde is selfsug; twee, sonde is ’n oortreding van bekende wette; drie, sonde is die verkeerde instelling en die verkeerde begeerte van die wil of die self; vier, sonde is ongeloof; en vyf, sonde is die doelbewuste ongehoorsaamheid aan ’n uitdruklike gebod van God.\nB. Die Eenvoudige Definisie\n’n Baie eenvoudige definisie wat al die genoemde komponente van sonde insluit, is: “Sonde is enigiets wat teen God se karakter indruis.” Hierdie eenvoudige definisie van sonde dek al die verskillende komponente: selfsug druis in teen die karakter van God; oortreding van bekende wette druis in teen die karakter van God; ’n verkeerde instelling en begeerte van die wil en die self druis in teen die karakter van God; ongeloof druis in teen die karakter van God; en doelbewuste ongehoorsaamheid aan ’n uitdruklike gebod van God druis in teen die karakter van God. Die eenvoudige definisie van sonde as enigiets wat indruis teen die karakter van God, dek dus alle toepassings en konsepte van sonde in die Skrif. Verder omvat dit al elf Hebreeuse woorde, al sewe Griekse woorde, en al tien Afrikaanse woorde.\n’n Definisie in effens meer besonderhede sal wees: “Sonde is enige gebrek aan, of onwilligheid tot, ooreenstemming met die karakter van God, of dit nou ’n handeling, ’n ingesteldheid, of ’n toestand is.”\nC. Die Wesenlike Aard van Sonde\nDie derde eenheid aangaande die definisie van sonde, is die wesenlike aard van sonde. Hier moet daar na tien dinge opgelet word.\nEen, sonde is ’n spesifieke soort boosheid.\nTwee, sonde is die gebrek aan ooreenstemming met, of die oortreding van, God se wet. Dit is die weiering om te doen wat die wet beveel (Jak. 4:17). Om in een opsig van die wet te faal, is om skuldig te wees aan die verbreking van die hele wet (Gal. 3:10; Jak. 2:10). Onkunde van die wet is nie ’n verskoning nie. Hoewel dit die graad van straf mag verminder, verminder dit nie die duur van straf nie (Luk. 12:47-48). Die onvermoë om te gehoorsaam, bepaal nie die mate van verpligting, of die toets vir wat sonde is nie; sonde is daar of ’n mens nou voel jy kan die wet onderhou of nie. Ook is ’n skuldgevoel nie nodig om die feit van sonde te bewys nie; sonde is teenwoordig of ’n mens skuldig voel of nie. Sonde is enige tekort of gebrek aan ooreenstemming met, of die oortreding van, God se wet.\nDrie, sonde is ’n beginsel of ’n ingesteldheid, sowel as ’n handeling (Matt. 15:19). Sonde as ’n handeling, veroorsaak skuld; sonde as ’n beginsel, veroorsaak besoedeling (Jer. 17:9; Luk. 6:45). Omdat sonde beide ’n ingesteldheid of beginsel en ’n handeling is, lewer dit ’n sesvoudige resultaat. Eerstens, dit verduister die mens se verstand (Rom. 1:31; I Kor. 2:14; Ef. 4:18). Tweedens, dit bring dwase en onverstandige versinsels voort (Gen. 6:5, 12; Rom. 1:21). Derdens, dit lei tot skandelike emosies en hartstogte (Rom. 1:26-27). Vierdens, dit veroorsaak vuil taal (Ef. 4:29). Vyfdens, dit lei tot ’n besoedelde verstand en gewete (Tit. 1:15). En sesdens, dit veroorsaak ’n verslaafde en ontaarde wil (Rom. 7:18-19).\nDie vierde wesenlike aard van sonde is selfsug, want sonde maak uiteindelik die sondaar die belangrikste in sy eie oë, en God geniet nie voorrang in sy lewe nie.\nDie vyfde ding omtrent die wesenlike aard van sonde is dat sonde ook wetteloosheid is (I Joh. 3:4). Dit is wetteloosheid deurdat sonde die aspek bevat van ’n lewenswyse wat nie in ooreenstemming is met God se wet en gebooie nie.\nSes, sonde het ’n definitiewe karakter; dit is nie sommer net ’n vae invloed nie (Matt. 10:32-33; 12:30; Luk. 11:13; Jak. 2:10).\nSewe, sonde staan altyd in verhouding tot God en Sy wil (Rom. 1:32: 2:12-14; 4:15; 5:13; Jak. 2:9-10).\nAgt, sonde sluit beide skuld en besoedeling in. Wat skuld betref, die mens se skuld maak hom aanspreeklik vir straf (Rom. 3:19; 5:18; Ef. 2:3). Wat besoedeling betref, alle mense is skuldig aan morele besoedeling in Adam omdat hulle gebore is met ’n verdorwe natuur. Morele besoedeling beteken die mens het ’n ingebore disposisie tot onreinheid (Job 14:4; Jes. 6:5; Jer. 17:9; Rom. 8:5-8; Ef. 4:17-19).\nNege, sonde se oorsprong is in die hart. Sonde beïnvloed die intellek, die emosie, en die wil, en dit vind uitdrukking deur die liggaam (Spr. 4:23; Jer. 17:9; Matt. 15:19-20; Luk. 6:45; Heb. 3:12).\nEn tien, sonde bestaan nie net uit uiterlike optrede nie. Sondige dade verloop in drie stadia: eerstens, sonde bestaan as gevolg van ’n sondige toestand (Matt. 5:22, 28); tweedens, die sondige toestand word die basis vir sondige gewoontes (Rom. 7:7); en derdens, hierdie sondige gewoontes gaan oor in sondige dade (Rom. 7:17, 24).\nIII. DIE OORSPRONG VAN SONDE\nDie derde hoofafdeling van hierdie studie handel oor die Bybelse leer aangaande die oorsprong van sonde. Om hierdie konsep volledig te verstaan, is dit nodig om dit in vier kategorieë te bespreek.\nA. In Verhouding tot God\nEen ding wat die Bybel sonder enige twyfel leer, is dat God nie kan sondig nie. God is nie in staat om te sondig nie; Hy het nie eens die vermoë om te sondig nie. Nogtans het God in Sy voorkennis die sonde verwag en sonde is ingesluit in God se plan. Dit is duidelik, omdat God in Sy plan ’n Verlosser ingesluit het van voor die grondlegging van die wêreld af (Op. 13:8). Hoewel God nie die outeur van sonde is nie, is Hy die Skepper van die een wat wel die outeur van sonde is.\nB. In Verhouding tot Satan\nDie naaste wat die Bybel aan die openbaring van die werklike oorsprong van sonde kom, is in verhouding tot Satan. Met verwysing na Satan, verklaar Eségiël 28:15: ongeregtigheid [is] in jou gevind. Op ’n sekere stadium is daar ongeregtigheid of sonde in Satan gevind. Die eerste wese wat gesondig het, was Satan. Die aard van daardie eerste sonde was Satan se begeerte om soos God te wees (Jes. 14:14). Jesus het gesê Satan is nie in die waarheid nie (Joh. 8:44). Die eerste sondaar, dus, was Satan; en die eerste sonde was die sonde van eiewaan (trots), uitgedruk in Satan se begeerte om soos God te wees. Dit is die werklike oorsprong van sonde. Weer eens, God is nie die ontwerper of outeur van sonde nie, maar Hy is die Skepper van die een wat die outeur van sonde is: Satan.\nC. In Verhouding tot Engele\nDie oorsprong van sonde in verhouding tot engele word gevind in Openbaring 12:3-4, wat leer dat een derde van die engele saam met Satan geval het toe hulle deelgeneem het aan die sataniese opstand teen die gesag van God. Dus, sonde het by Satan ontstaan, en toe het een derde van die engelemag saam met hom geval (vgl. ook Openbaring 12:9).\nD.\tIn Verhouding tot die Mens\nBy die mens het sonde begin in die Tuin van Eden met Adam se val (Rom. 5:12). Die aard van die eerste menslike sonde is dieselfde as dié van die eerste sonde van die engele: die begeerte om soos God te wees (Gen. 3:5). Die werklike daad van sonde was die mens se ongehoorsaamheid aan ’n spesifieke gebod (Gen. 2:16-17; 3:6).\nIV. DIE ALLESOMVATTENDHEID VAN SONDE\nDie vierde hoofafdeling handel oor die duidelike Bybelse leer dat sonde allesomvattend (of universeel/ algemeen) is.\nDie Bybel leer duidelik dat, met die uitsondering van Jesus van Nasaret, is almal wat uit Adam en Eva gebore is, skuldig aan sonde. Hierdie feit kan op twee maniere gesien word: deur direkte verklarings, en deur ander implikasies.\nEerstens, daar is duidelike, direkte verklarings in sowel die Ou as die Nuwe Testament, wat aantoon dat elkeen skuldig is aan sonde (I Kon. 8:46; Ps. 143:2; Spr. 20:9; Pred. 7:20; Rom. 3:9, 19, 20, 23; Gal. 3:22; Jak. 3:2; I Joh. 1:8).\nTweedens, die allesomvattendheid van sonde is duidelik uit drie implikasies. Die eerste implikasie is die Bybelse leer dat die mens vanaf geboorte ’n sondaar is (Job 14:4; Ps. 51:5; Joh. 3:6). Die tweede implikasie is die Bybelse leer dat selfs babas sondig is, en dat hulle daarom ook soms sterf, al is hulle nog net babas (Rom. 5:12-14). En die derde implikasie is dat alle mense, kinders ingesluit, onder die toorn van God staan (Joh. 3:3; Ef. 2:3).\nDie uitwerking van die allesomvattendheid van sonde is vyfvoudig. Eerstens, die mens is onderworpe aan die dood in al sy vorme: fisiese dood, geestelike dood, en ewige dood. Tweedens, dit beteken dat die mens gebore word in ’n staat van verdorwenheid; hy word geestelik dood gebore. Derdens, die mens is skuldig aan persoonlike sonde. Vierdens, die mens lewe in ’n staat van sonde. En vyfdens beteken dit dat die mens onder die voortdurende invloed van Satan is.\nV. DIE MENS SE TOESTAND IN ’N DOMEIN ONDER SONDE\nDie vyfde hoofafdeling handel oor die Bybelse leer aangaande die mens se toestand onder sonde. Die mens se toestand is dat hy onder die domein van die sonde lewe. Dit word geleer in Romeine 3:9; 7:14; en Galasiërs 3:22. Hierdie afdeling sal in twee dele bespreek word.\nA. Wat dit Beteken om Onder Sonde te Lewe\nDie Griekse woord wat as “onder” vertaal word, verwys na ’n stelsel wat mag oor ’n persoon uitoefen. Dit is ’n goddelike vergelding en dit is die werklikheid en dit moet so aanvaar word. Die mens is deur goddelike verordening in ’n domein onder sonde geplaas. Hy bevind hom in ’n stelsel waar sonde heerskappy voer oor elke mens. Alle Jode en nie-Jode is deur goddelike verordening in ’n domein geplaas waar menslike verdienstes waardeloos is en mense niks kan doen om hulleself te red nie. Elke menslike verdienste word verwerp sodat die suiwer, reddende genade van God uitgeoefen kan word oor almal wat glo. Die lewe in ’n domein onder sonde, plaas die mens in ’n unieke verhouding tot Satan. Volgens II Korinthiërs 4:3-4, verblind Satan die verstand van die ongelowiges wat in die domein onder sonde lewe. In Efésiërs 2:1-2 is dit Satan wat nou “in die kinders van die ongehoorsaamheid werk.” Volgens Kolossense 1:13 beteken die domein onder sonde, om te lewe in Satan se “mag van die duisternis”. Volgens I Johannes 5:19 weet ons dat “die hele wêreld in die mag van die Bose lê” omdat die wêreld in ’n domein onder sonde verkeer.\nB. Die Geneesmiddel vir die Mens se Toestand\nDie geneesmiddel vir die mens se toestand in ’n domein onder sonde, is nie om staat te maak op eie verdienste nie, maar om staat te maak op die verdienste van die Messias. Soos reeds uitgewys, beteken die mens se domein onder sonde dat elke menslike poging om gered te word, wegwerplik en waardeloos is. Wanneer ’n mens egter op die Messias se verdienste staat maak, verruil hy sy domein. Met ander woorde, hy trek weg uit sy ou domein onder sonde, en trek in by die nuwe adres van ’n domein onder genade (Rom. 6:14).\nVI.DIE SONDENATUUR: ERFSONDE\nDie sesde hoofafdeling handel oor die Bybelse leer aangaande die aard van die sondenatuur (sondige natuur) of die erfsonde. Die hoof, in-diepte skrifgedeelte wat oor hierdie onderwerp handel, is Romeine 1:18-3:20. In hierdie afdeling word vyf sake behandel.\nA. Die Betekenis van Erfsonde\nWat beteken erfsonde? Die term “erfsonde” het eintlik twee betekenisse en kan op twee verskillende maniere toegepas word. Soms verwys die term “erfsonde” na die eerste sonde wat gepleeg is deur ’n mens, Adam; dit word uitgewys in Romeine 5:19. In hierdie sin beteken erfsonde dat Adam se sonde erfskuld en erfbesoedeling vir almal meegebring het. Die oorgeërfde besoedeling het totale verdorwenheid en onvermoë veroorsaak sodat selfs die mens se beste werke altyd radikaal te kort skiet. Die term “erfsonde” kan verwys na Adam se sonde.\nDie tweede en meer algemene gebruik van die term “erfsonde” verwys na die sondenatuur, om twee redes. Eerstens, die sondenatuur word erfsonde genoem, omdat dit by Adam ontstaan het en vanaf die eerste ouers, Adam en Eva, deurwerk sodat almal hierdie sondige natuur oorerf. Tweedens, die sondenatuur word soms erfsonde genoem omdat dit die oorsprong is van alle ander sondes, dit wil sê, alle mense pleeg sondige dade as gevolg van hulle sondenatuur.\n’n Goeie definisie van die sondenatuur is: “Die sondenatuur is die hoedanigheid dat niks wat die mens doen, hetsy goed of kwaad, hom op enige manier voor God verdienstelik maak nie.” Dit beteken dat elke mens die menslike geslag inkom as ’n sondaar en sondige dade pleeg omdat hy ’n sondaar is. Adam en Eva is die enigste twee mense wat ooit sondaars geword het deur te sondig. Al hulle afstammelinge sondig omdat hulle sondaars is. Net Adam en Eva het geestelik gesterf deur te sondig; hulle afstammelinge word geestelik dood gebore. Omdat hulle met ’n sondenatuur gebore word, pleeg hulle sondige dade.\nVerder, die sondenatuur is verdorwenheid van die essensie van die siel. Die sondenatuur is nie ’n wesenlike komponent van die nie-stoflike deel van die mens nie. Adam en Eva het vir ’n tyd lank sonder ’n sondenatuur gelewe. Jesus het dwarsdeur Sy lewe op aarde sonder ’n sondenatuur gelewe. Die sondenatuur is die hoedanigheid dat niks wat die mens doen, hetsy goed of kwaad, hom op enige manier vir God aanvaarbaar maak nie.\nB. Die Konsep soos Geleer in die Skrif\nDie konsep van die sondenatuur word grootliks geleer, regdeur die Ou sowel as die Nuwe Testament. In die Ou Testament word daar van die sondenatuur gepraat in Génesis 6:5; 8:21; Job 15:14, 16; Psalm 58:1-5; 94:11; 130:3; 143:2; Prediker 7:20; 9:3; Jesaja 64:6; Jeremia 13:23; 16:12; en 17:9. In die Nuwe Testament word daar van die sondenatuur gepraat in Matthéüs 7:11; 12:34; 15:19; Romeine 6:20; I Korinthiërs 2:14; Efesiërs 4:18; Kolossense 2:13; I Petrus 4:2; I Johannes 1:8; en 2:16. Uit hierdie voorbeelde in sowel die Ou as die Nuwe Testament is dit duidelik dat die Bybel uitdruklik die konsep van die sondenatuur en die erfsonde leer.\nC. Die Oordrag van die Sondenatuur\nDie sondenatuur word oorgedra deur wat “onregstreekse oordrag” genoem word. Dit beteken dat dit van Adam af deur die ouers na al sy afstammelinge gaan. Dit gaan nie direk van Adam af na elke individu nie. Dit kom van Adam af, kom deur al sy afstammelinge, kom deur ons ouers, kom tot ons. Omgekeerd, kinders erf hulle sondenatuur van hulle ouers, en hulle ouers van húlle ouers, en so die hele lyn terug tot by Adam (Ps. 51:7; Ef. 2:3).\nD. Die Straf vir die Sondenatuur\nDie straf vir die sondenatuur en die erfsonde omvat twee dinge.\nDie eerste straf is totale verdorwenheid. Die definisie van totale verdorwenheid is nie dat elke mens so slegs is as wat hy of sy kan wees nie. Totale verdorwenheid beteken “die onverdienstelike toestand van die mens voor God.” Nie een van die mens se werke het enige verdienstelikheid voor God nie.\nDie tweede straf vir die sondenatuur is geestelike dood. Omdat die mens die sondenatuur erf by sy verwekking, word hy geestelik dood gebore (Gen. 2:17; I Kor. 2:14; Ef. 2:1, 5).\nDie twee strawwe vir die sondenatuur omvat vier gevolge. Eerstens, die wesenlike aard van die siel is verdorwe deurdat die siel oorgelewer is aan geestelike dood. Die tweede gevolg is die verlies van aanvanklike geregtigheid. Toe Adam en Eva geskape is, het hulle aanvanklike geregtigheid gehad, maar toe hulle gesondig het, het hulle dit verloor. Van toe af is die mens geneig tot boosheid. Die derde gevolg is skuld en verdorwenheid wat deel is van die aard van sonde. Skuld verwys na die uiterlike aspek van sonde; verdorwenheid verwys na die innerlike aspek van sonde. Die vierde gevolg is dat die sondenatuur selfs in gelowiges sy karakter behou; dit is die rede hoekom gelowiges steeds sondig.\nE. Die Geneesmiddel vir die Sondenatuur\nDie geneesmiddel vir die sondenatuur behels drie dinge, en elkeen lewer sy eie resultaat.\nEerstens, die geneesmiddel vir die sondenatuur behels vernuwing. Vernuwing, wat beteken “om weer gebore te word”, maak die dooie gees lewendig. Die dooie gees waarmee die mens gebore word, word vernuwe by die oomblik van geloof. Die resultaat van die vernuwing is dat die gelowige geestelik lewend word.\nTweedens, die geneesmiddel vir die sondenatuur behels verlossing. Saam met verlossing kom ’n nuwe natuur of ’n nuwe hoedanigheid om God in geregtigheid te dien. Hoewel die gelowige steeds sy sondenatuur behou, verkry die gelowige as die resultaat van verlossing, ’n nuwe natuur. Nou besit hy ’n nuwe hoedanigheid: om God in geregtigheid te dien.\nEn derdens, die geneesmiddel vir die sondenatuur behels die inwonende teenwoordigheid van die Heilige Gees, wat nou die mag verleen om die veroordeelde sondenatuur te oorwin. Die resultaat is dat die gelowige in die krag van die Heilige Gees, oorwinning kan kry oor die sondenatuur.\nWanneer iemand glo in die Here Jesus Christus, die Messias, word hy vernuwe, is hy verlos, en die Heilige Gees kom woon by hom in. Die oorhoofse gevolg is: geestelike lewe.\nVII. PERSOONLIKE SONDE\nDie sewende hoofafdeling handel oor die Bybelse leer aangaande die kategorie van persoonlike sonde. In hierdie afdeling word vyf sake bespreek.\nA. Die Betekenis van Persoonlike Sonde\nEen kern vers wat handel oor die konsep van persoonlike sonde, is Romeine 3:23: want almal het gesondig en dit ontbreek hulle aan die heerlikheid van God. Persoonlike sonde beteken sondes wat individue gepleeg het voordat hulle in Jesus as hulle Verlosser en Saligmaker geglo het. Terwyl die sondenatuur innerlik is, is persoonlike sonde uiterlik; dit is die daad van sonde. Die sondige dade word gepleeg omdat die mens van nature ’n sondaar is vanweë die sondenatuur wat hy geërf het. Persoonlike sondes, dus, is sondige dade wat deur individue gepleeg is voordat hulle Jesus as hulle Messias aangeneem het. Dit mag doelbewuste dade wees of dit mag dade wees wat gepleeg is uit onkunde, maar dit bly steeds sondige dade. Die kategorie van persoonlike sonde sluit alles in die daaglikse bestaan in wat teen die karakter van God indruis of wat nie ooreenstem met die karakter van God nie.\nPersoonlike sonde kan in verskeie groepe ingedeel word. Byvoorbeeld, ten opsigte van goddelike vereistes, kan persoonlike sondes dade wees wat bedryf is of versuim is.\nWat objek betref, kan persoonlike sondes gerig wees teen God, teen byvoorbeeld ’n mens se bure, of teen ’n mens self.\nWat betref omvang of gerigtheid, kan persoonlike sondes innerlike sondes van die siel of uiterlike sondes van die liggaam wees.\nWat verantwoordbaarheid betref, kan ’n mens geheel en al self aanspreeklik wees vir persoonlike sondes of andere kan mede-verantwoordelik gehou word.\nTen opsigte van bedoeling, kan persoonlike sondes onopsetlik of opsetlik wees; dit wil sê, gedoen uit onkunde of gepleeg uit drif.\nWat sondigheid betref, leer die Bybel die konsep van groter en kleiner sondes, en persoonlike sondes kan dus in groter of kleiner maat gepleeg word.\nMet betrekking tot persone, kan persoonlike sondes gepleeg word deur gelowiges en ongelowiges, of aan gelowiges en ongelowiges, of teen gelowiges en ongelowiges.\nWat betref God se geregtigheid, kan persoonlike sondes deur God hanteer word óf op grond van Sy toorn óf op grond van Sy lankmoedigheid.\nWat vergifnis betref, word persoonlike sondes vergewe of nie vergewe nie.\nWat oorsaak betref, kan persoonlike sondes veroorsaak word deur onkunde, astrantheid, kwaadwilligheid, swakheid, of gepleeg word met voorbedagte rade.\nWat straf betref, word persoonlike sondes deels in hierdie lewe gestraf of sal gestraf word in die lewe wat kom.\nDaar is ’n aantal skrifgedeeltes wat die konsep van persoonlike sonde leer. Byvoorbeeld, in I Konings 8:50 is persoonlike sondes oortredinge teen God se wet; in Psalm 19:12-13 kan persoonlike sondes moedswillige sondes wees; Psalm 51:6 leer persoonlike sondes is sondes teen God; Psalm 90:8 praat van verborge sondes, wat persoonlike sondes is; Lukas 12:47-48 praat van sondes wat spruit uit beide onkunde en kennis; Lukas 15:21 leer dat persoonlike sondes teen die hemel is; Lukas 23:24 leer ook persoonlike sondes kan sondes uit onkunde wees; Johannes 19:11 praat van groter en kleiner persoonlike sondes; Handelinge 3:17-19 praat ook van sondes wat uit onkunde gepleeg is; I Korinthiërs 6:9-10 wys op sondige dade; Galasiërs 5:19-20 noem ook sondige dade by die naam; en I Timótheüs 1:13 praat ook weer van persoonlike sondes wat uit onkunde gepleeg is. Die duidelike leer van die Skrif is die feitelike waarheid van persoonlike sondes wat voortspruit uit die mens se sondenatuur.\nC. Die Oordrag van Persoonlike Sonde\nWeer eens, persoonlike sonde ontstaan uit die sondenatuur; dit is omdat die mens ’n sondenatuur het, dat hy sondige dade pleeg. Die sondenatuur word vanaf Adam deur die ouers oorgedra. Die sondenatuur word by verwekking van die ouers geërf, en dan word sondige dade gepleeg as gevolg van die sondenatuur. Die gevolge van persoonlike sonde kan ’n mens se afstammelinge beïnvloed tot in die vierde geslag, want volgens Exodus 34:6-7, vereis die geregtigheid van God dat die sonde van die vaders besoek moet word aan die kinders en die kindskinders, tot op die derde en vierde geslag.\nD. Die Straf vir Persoonlike Sonde\nDie twee fasette betreffende die straf vir persoonlike sonde is: skuld en die graad van straf. Eerstens, as gevolg van persoonlike sonde, staan die ongeredde sondaar skuldig voor ’n regverdige en heilige God. Die tweede faset van die straf vir persoonlike sonde, is dat sondes bydra tot die graad van die straf. Die feit dat daar grade van straf in die Poel van Vuur sal wees, word geleer in Lukas 12:47-48. Hierdie straf sal vir ewig duur. Die resultaat van die straf vir persoonlike sonde sal ’n toestand van verlorenheid wees. As iemand nie in hierdie lewe in Jesus as die Messias glo nie, is hy vir ewig verlore.\nE. Die Geneesmiddel vir Persoonlike Sonde\nDie geneesmiddel vir persoonlike sonde, behels twee fasette: vergifnis en regverdigmaking.\nDie eerste geneesmiddel vir persoonlike sonde is vergifnis. Wanneer iemand Jesus as Verlosser aanneem, is sy sondes vergewe. Dit beteken dat God die sondes wegneem van die persoon wat geloof het in die plaasvervangende dood, begrafnis, en opstanding van die Messias. Die eerste straf, skuld, word weggeneem deur vergifnis.\nDie tweede geneesmiddel vir persoonlike sonde is regverdigmaking. Regverdigmaking beteken “om regverdig verklaar te word”. Die een wat glo in die Here Jesus as die Messias, word regverdig verklaar. Regverdigmaking behels ook ’n verklaring van geen skuld. Dit is ’n verklaring van die toerekening van die Messias se geregtigheid aan die gelowige sondaar sodat hy nie langer in gevaar verkeer van die Poel van Vuur nie. Die resultaat van die geneesmiddel vir persoonlike sonde is persoonlike verlossing.\nVIII. TOEGEREKENDE SONDE\nDie agtste hoofafdeling van hierdie studie handel oor die Bybelse leer aangaande die kategorie van sonde wat bekend staan as toegerekende sonde. In hierdie afdeling word vyf sake behandel.\nA. Die Betekenis van Toegerekende Sonde\nDie woord “toereken” beteken “om op iemand se rekening te plaas”. Dit beteken om iets aan iemand toe te skryf of toe te reken. Die Bybel praat van drie groot toerekenings. Die eerste toerekening is Adam se sonde wat aan die mensheid toegereken is. Die tweede toerekening is die sonde van die mense teenoor die Messias; dit het by die kruis gebeur. Die derde toerekening is die Messias se geregtigheid wat toegereken word aan die een wat glo; dit gebeur die oomblik wanneer iemand glo. Hierdie studie fokus op die eerste groot toerekening, wat die basis is vir die ander twee.\nDie eerste groot toerekening het gebeur toe Adam se sonde aan die mensdom toegereken is. Alle mense word beskou as aandadig aan Adam se ongehoorsaamheid en daarom dra die hele mensdom dieselfde skuld. Die mens is nie net skuldig vanweë sy eie persoonlike sondes as gevolg van sy sondenatuur nie, maar die mens is ook skuldig omdat hy gesien word as aandadig aan Adam se sonde. Die beste beeld hiervan is die konsep van volmag. As iemand volmag van jou ontvang het, het hy die volste reg om namens jou op te tree. Sy optrede namens jou word beskou asof dit jou eie optrede is. As hy iets onwettigs doen, is jy mede-verantwoordelik; die prokureur se skuld sal tot ’n sekere mate aan jou toegereken word omdat jy hom volmag gegee het. Adam het die volmag namens die mensdom ontvang; daarom het die hele mensdom gesondig toe hy gesondig het. Vanuit die Bybelse perspektief sien God die hele mensdom as synde “in Adam”. Daarom word alle mense as skuldig gereken, nie net ten opsigte van hulle eie sonde nie, maar ook ten opsigte van Adam se sonde.\nDie een skrifgedeelte wat die konsep van toegerekende sonde leer, is Romeine 5:12-21. Die kern vers in hierdie gedeelte is vers 12: DAAROM, soos deur een mens die sonde in die wêreld ingekom het en deur die sonde die dood, en so die dood tot alle mense deurgedring het, omdat almal gesondig het. Die manier waarop dit gefraseer word, dui aan dat die alle mense wat gesondig het, verbind word met Adam se sonde. Dit is deur een man wat sonde in die wêreld ingekom het, en deur die sonde die dood. Die rede hoekom die dood na alle mense deurgegee is, is omdat almal “in Adam” as sondig beskou word. Dit is as gevolg van hierdie toerekening dat selfs klein babas soms sterf, selfs al het hulle nog geen geleentheid gehad om te sondig nie.\nC. Die Oordrag van Toegerekende Sonde\nNaas die konsep van volmagtiging, is nog ’n manier om te verduidelik hoe toegerekende sonde oorgedra word, deur die teologiese term “Natuurlike Hoofskap”. Natuurlike Hoofskap beteken dat toegerekende sonde regstreeks vanaf Adam na die individu oorgedra word. Die sondenatuur word onregstreeks oorgedra deur vanaf Adam, deur die ouers, na die individu toe te gaan. Toegerekende sonde, egter, geskied deur regstreekse oordrag, waar dit nie deur die ouers nie, maar direk vanaf Adam na elke individu in die menslike geslag gaan. Die oordrag van toegerekende sonde geskied regstreeks vanaf Adam na die individu.\nOp grond van die organiese eenheid van die menslike geslag in Adam, word Adam se sonde regstreeks toegereken aan sy hele nageslag. In die Skrif staan hierdie konsep bekend as “saadverwantskap”. Een voorbeeld van saadverwantskap is in Hebreërs 7:9-10: En, om so te sê, het ook Levi wat tiendes ontvang, deur Abraham tiendes gegee; want hy was nog in die lendene van sy vader toe Melgisédek hom tegemoetgegaan het.\nDie agtergrond tot hierdie skrifgedeelte is Génesis 14, waar Abraham tiendes gegee het aan Melgisédek. Die skrywer van die Brief aan die Hebreërs verduidelik dat toe Abraham tiendes aan Melgisédek betaal het, is ook Levi – wat ’n afstammeling van Abraham was – deur toerekening op grond van ’n saadverwantskap, geag asof hy tiendes aan Melgisédek betaal het. Levi was nog nie eers gebore toe daardie gebeurtenis plaasgevind het nie. Nogtans, omdat hy in die lendene was van sy vader, Abraham, is Levi ook geag as een wat tiendes aan Melgisédek betaal het.\nDie hele menslike geslag was “in die lendene van Adam”. As gevolg van ’n saadverwantskap, word die hele mensdom geag as aandadig aan die sonde toe Adam gesondig het. Adam se sonde word toegereken aan die hele mensdom omdat sy sonde ook as ons sonde gereken word. Romeine 5:12 beteken dat die dood na alle mense gekom het omdat almal gesondig het “in Adam”, wat op grond van ’n saadverwantskap die natuurlike hoof van die hele menslike geslag was. Terwyl die sondenatuur oorgedra word deur onregstreekse oordrag omdat dit vanaf Adam deur ons ouers, na ons toe kom, word toegerekende sonde oorgedra deur regstreekse oordrag omdat dit direk vanaf Adam na ons toe kom.\nD. Die Straf vir Toegerekende Sonde\nVolgens Romeine 5:12 is die straf vir toegerekende sonde fisiese dood. Dit is alreeds in die Ou Testament geleer in Génesis 3:19. Dit word ook in die Nuwe Testament geleer in Romeine 5:14 en I Korinthiërs 15:20-23, veral die frase in vers 22: Want soos almal in Adam sterwe.\nE. Die Geneesmiddel vir Toegerekende Sonde\nDie geneesmiddel vir toegerekende sonde is daardie groot toerekening wat vroeër genoem is: die toegerekende geregtigheid van die Messias. Dit word geleer in dieselfde konteks as toegerekende sonde. In die konteks van Romeine 5:12-21, stel vers 21 dit: sodat, soos die sonde geheers het in die dood, so ook die genade kan heers deur die geregtigheid tot die ewige lewe deur Jesus Christus, onse Here.\nNog ’n skrifgedeelte wat leer dat die geneesmiddel vir toegerekende sonde die geregtigheid van die Messias is, is II Korinthiërs 5:21. Die vers begin met die woorde: Want Hy het Hom wat geen sonde geken het nie, sonde vir ons gemaak. Dit handel oor die tweede groot toerekening: die toerekening van die mense se sonde aan die Messias. Dan verklaar die vers: sodat ons kan word geregtigheid van God in Hom. Dit verwys na die derde groot toerekening: die toerekening van die geregtigheid van die Messias aan die gelowige. Hierdie waarheid word ook geleer in I Korinthiërs 15: 20-26, 54-56. Vers 22 verklaar: Want soos almal in Adam sterwe, so sal hulle ook almal in Christus lewend gemaak word.\nIX. SONDE IN DIE GELOWIGE SE LEWE\nDie negende hoofafdeling handel oor die Bybelse leer aangaande sonde in die gelowige se lewe. Soos met die ander kategorieë van sonde, word daar ook in hierdie afdeling vyf sake bespreek.\nA. Die Betekenis van Sonde in die Gelowige se Lewe\nSonde in die gelowige se lewe beteken sondige dade wat deur individuele gelowiges gepleeg word. In hierdie sin kom dit ooreen met persoonlike sondige dade wat deur ongelowiges gepleeg word. Hierdie persoonlike sondige dade wat deur individuele gelowiges gepleeg word, kan doelbewuste dade wees, of dade wat uit onkunde gepleeg word.\nDie feit dat gelowiges steeds skuldig is aan sondige dade, word duidelik in die Skrif geleer. In I Timótheüs 1:15 sê Paulus aan Timótheüs dat hy, Paulus, die vernaamste sondaar van almal is. Paulus was ’n apostel, en hy is waarskynlik die vergestalting van die hoogste vorm van geestelikheid wat in hierdie lewe deur die mens bereik kan word. Tog het hy nie die verlede tyd gebruik toe hy aan die einde van sy lewe aan Timótheüs geskryf het nie. Hy het nie gesê, “ek was” of “ek was voorheen” die vernaamste sondaar van almal nie. Met verwysing na sondaars, het Paulus in die teenwoordige tyd gesê: Ek is die vernaamste. Hy het homself steeds beskou as van nature sondig en homself gesien as iemand wat sondige dade pleeg. ’n Kern skrifgedeelte wat handel oor sonde in die gelowige se lewe, is I Johannes 1:8-10: As ons sê dat ons geen sonde het nie, mislei ons onsself en die waarheid is nie in ons nie. As ons ons sondes bely, Hy is getrou en regverdig om ons die sondes te vergewe en ons van alle ongeregtigheid te reinig. As ons sê dat ons nie gesondig het nie, dan maak ons Hom tot ’n leuenaar en is sy woord nie in ons nie.\nDie Brief van Johannes is geskryf aan gelowiges en handel oor gelowiges. In vers 8 wys Johannes op die feit dat gelowiges steeds ’n sondenatuur het. In vers 9 meld hy dat gelowiges spesifieke sondes pleeg wat hulle moet bely. In vers 10 noem hy die feit van persoonlike sonde: As ons beweer dat ons nie sonde doen nie, maak ons God tot leuenaar, en Sy woord is nie in ons nie. Deur die voornaamwoord, ons, te gebruik, sluit Johannes homself in by hierdie verklaring. Volgens die Skrif is gelowiges wel skuldig aan persoonlike sondige dade; daar is sonde in die gelowige se lewe.\nC. Die Verhouding tot Ander Kategorieë van Sonde\nWat is die verhouding van sonde in die gelowige se lewe met betrekking tot die menslike toestand in die domein onder sonde; die sondenatuur; persoonlike sonde; en toegerekende sonde?\nMet betrekking tot die mens se toestand in die domein onder sonde, leef die gelowige nie meer in die domein onder sonde nie; die gelowige verkeer inteendeel nou in die nuwe domein van ’n lewe “onder genade”.\nWat betref die sondenatuur, het die gelowige steeds sy sondenatuur. Net soos die sondenatuur die bron is van persoonlike sondes wat deur ongelowiges gepleeg word, is die sondenatuur die bron van persoonlike sondes wat deur die gelowige gepleeg word. Die verskil tussen die ongelowige en die gelowige is nie dat die een ’n sondenatuur het en die ander een nie. Die verskil is dat die gelowige ook ’n nuwe natuur het. Hy het sy weergebore menslike gees, wat teen die ou sondenatuur oorlog voer. Hierdie oorlog word beskryf in Galásiërs 5:16-17 en Romeine 7:15-25.\nMet betrekking tot persoonlike sonde, moet daar na drie dinge opgelet word. Eerstens, die gelowige is verlos van die mag van die sonde. Terwyl die ongelowige ’n slaaf van die sonde is, en nie anders kan as om sondige dade te pleeg nie, is die gelowige verlos van die mag van die sonde; hy hoef nie sondige dade te pleeg nie (Rom. 6:1-8:13; I Joh. 1:1-2:2). Tweedens, die gelowige moet hierdie feit as ’n werklikheid aanvaar en moet daarvolgens lewe (Rom. 6:1-8:13). Derdens, die gelowige moet nou geestelike oorlog voer teen die vlees, die duiwel, en die wêreld.\nWat betref toegerekende sonde, word die gelowige se posisie van “in Adam” te wees, teengewerk deur sy nuwe posisie in Christus. Vir die gelowige is fisiese dood nie langer die straf vir toegerekende sonde nie. Fisiese dood is slegs die manier waarop hierdie wêreld verlaat word en die Hemel ingegaan word. Wat meer is, wanneer die gelowige sterf, is sy toekomstige opstanding gewaarborg (I Kor. 15:50-57).\nD. Die Straf vir Sonde in die Gelowige se Lewe\nDaar is vier moontlike strawwe vir sonde in die gelowige se lewe.\nDie eerste straf is die verlies van gemeenskap met God (I Joh. 1:6). Wanneer die gelowige sondig, verbreek hy, as lid van God se familie, die gemeenskap wat hy met God het. Hierdie gemeenskap moet herstel word deur middel van belydenis (I Joh. 1:9).\n’n Tweede straf vir sonde in die gelowige se lewe, is tugtiging. Dit sal plaasvind as hy nie sy sondes bely nie. As hy nie sy sondes bely om as ’n familielid vergifnis daarvoor te kry nie, sal God hom tugtig en dissiplineer (I Kor. 11:32; Heb. 12:4-11).\n’n Derde moontlike straf vir sonde in die gelowige se lewe is ekskommunikasie uit die plaaslike kerk. Dit gebeur veral ten opsigte van die grofste soort sondes, die soort persoonlike sondes wat die openbare lewe raak en die plaaslike kerk tot oneer strek. Een voorbeeld hiervan word gevind in I Korinthiërs 5:1-5 waar ’n gemeentelid die openbare sonde gepleeg het om saam met sy stiefmoeder te slaap. Die kerk was bewus hiervan, maar het nie kerklike tug toegepas nie. Dit is hierdie soort openbare sonde wat skande oor ’n plaaslike gemeente bring en tot ekskommunikasie kan lei.\n’n Vierde moontlike straf vir sonde in die gelowige se lewe is fisiese dood. Dit is ’n natuurlike gevolg van tugtiging en ekskommunikasie as dit tot die volle konsekwensie deurgevoer word. Vroeër is dit uitgewys dat fisiese dood nie meer ’n straf vir die gelowige is nie, maar net ’n manier om hierdie wêreld te verlaat om Hemel toe te gaan. Daar is egter een uitsondering op die reël. As ’n gelowige weier om sy sonde te bely nadat ’n tugtydperk verloop het, kan die finale vorm van tug fisiese dood wees. Verder, as ’n persoon nie reageer en tot inkeer kom nie, is die natuurlike gevolg van ekskommunikasie fisiese dood wat die gelowige opgelê word deur Satan, nie deur die gemeente nie. Fisiese dood as ’n straf vir ’n gelowige se sonde, word genoem in I Korinthiërs 5:5 en 11:28-32. ’n Mens se redding word egter nie daardeur geaffekteer nie.\nE. Die Geneesmiddel vir Sonde in die Gelowige se Lewe\nDie geneesmiddel vir sonde in die gelowige se lewe het twee aspekte: voorkomende middels en toegepaste middels.\nDie voorkomende middels is daar om die gelowige te keer om sondige dade te pleeg. Daar is vier sulke voorkomende middels. Die eerste middel is bepeinsing van die Skrifte (Ps. 119:11). Die tweede voorkomende middel is die middelaarswerk van die Messias (Joh. 17:15; Rom. 8:34; Heb. 7:25). Die derde voorkomende middel is die inwonende bediening van die Heilige Gees waardeur die gelowige mag verkry om die sonde te weerstaan (Joh. 7:37-39; Rom. 8:9). En die vierde voorkomende middel is om in die lig van God se Woord te wandel (I Joh. 1:7).\nWat toegepaste middels betref, is een middel wat aangewend moet word nadat ’n mens gesondig het, selfondersoek (I Kor. 11:31-32); die gelowige moet homself ondersoek om te sien of daar sonde in sy lewe is. As daar is, moet die tweede middel toegepas word, naamlik belydenis (I Joh. 1:9); hy moet sy sondes bely; hy moet met God saamstem dat dit sonde is; en hy moet erken dat hy daaraan deelgehad het. Die ideaal is dat dit elke keer gedoen moet word as ’n mens bewus word van jou sondes. Die Bybel voorsien twee tydgleuwe met betrekking tot toegepaste middels: Efésiërs 4:26 leer dat belydenis voor bedtyd gedoen moet word; en I Korinthiërs 11:27-32 wys daarop dat belydenis gedoen moet word voordat ’n mens deelneem aan die Heilige Nagmaal.\nDie resultaat van die geneesmiddel vir sonde in die gelowige se lewe is tweevoudig: eerstens, vergifnis vir persoonlike sondes in die gelowige se lewe; en tweedens, die herstel van familie verhoudings.\nX. DIE FINALE OORWINNING OOR ALLE SONDE\nDie tiende hoofafdeling handel oor die finale oorwinning oor alle sonde. Die Bybel leer dat die dag sal kom wanneer gelowiges finale oorwinning oor alle sonde sal hê. Daardie dag sal aanbreek met die opstanding van die liggaam (I Kor. 15:35-49; Rom. 8:23). Die opstanding van die liggaam beteken verlossing van die liggaam van sonde, want die opgestane liggaam sal vry wees van die sondenatuur. Vir die Kerkheiliges sal dit, op ’n stadium voor die Verdrukking, met die Wegraping gebeur. Vir die Ou-Testamentiese heiliges en die heiliges in die Verdrukking, sal dit plaasvind tydens die vyf-en-sewentig dae periode tussen die einde van die Verdrukking en die begin van die Messiaanse Koninkryk.\nWanneer die Bybel die finale woonplek van alle gelowiges van alle tye uitbeeld, word die gelowiges beskryf as geheel en al vry van sonde. Hierdie finale woonplek, waar alle gelowiges finaal oor alle sonde sal triomfeer, word aangetref in Hebreërs 12:2-24; II Petrus 3:7-13; en Openbaring 20:7-22:5. Wanneer al die gelowiges saam in die Nuwe Jerusalem op die nuwe aarde woon, sal hulle in finale oorwinning oor alle sonde lewe. Die Kerkheiliges sal reeds in die Messiaanse Koninkryk finaal oor sonde triomfeer. Daar sal egter ook mense met natuurlike liggame en ’n sondenatuur in die Koninkryk wees. Eers in die Ewige Orde sal almal finaal oor alle sonde triomfeer.\nXI. DIE AARD VAN DIE WET\nDie elfde hoofadeling sluit af met die Bybelse leer aangaande die aard van die wet. In hierdie afdeling word vyf sake behandel.\nA. Die Gebruike van die Woord\nIn die Skrif is daar ses gebruike van die woord “wet”.\nEen, die woord “wet” word soms gebruik om na die Mosaïese Wet te verwys. In die meeste gevalle waar die Bybel hierdie term gebruik, is dit wel met verwysing na die Wet van Moses. Twee voorbeelde hiervan is Romeine 6:14-15 en Galásiërs 4:4.\n’n Tweede gebruik is die term “fundamentele wet” of “morele wet”. As sodanig is dit nie ’n spesifieke gebod van Moses nie, maar slegs die morele wet, basiese wet, of fundamentele wet, wat in die samelewing funksioneer. Twee voorbeelde hiervan is Romeine 4:15 en 5:13.\n’n Derde gebruik van die term is “siviele wet”. Hierdie gebruik kom voor in Daniël 6:8 en 12.\n’n Vierde gebruik van die woord “wet” is die geopenbaarde wil van God; soos byvoorbeeld in Psalm 119:18-19.\n’n Vyfde gebruik van die woord “wet” in die Skrif, is as ’n werksbeginsel; dit word gevind in Romeine 7:21 en 8:2.\nEn ’n sesde manier waarop die woord “wet” gebruik word, is die Wet van die Messias. Soos die Wet van Moses, is die Wet van die Messias ’n beliggaming van spesifieke gebooie; soos dié in I Korinthiërs 9:21 en Galásiërs 6:2.\nIn die Nuwe Testament kom die woord “wet” in totaal tweehonderd-en-nege keer voor, en die meeste hiervan word gevind in twee boeke: Romeine en Galásiërs. In die Brief aan die Romeine word die woord sewe-en-sewentig keer gebruik; in die Brief aan die Galásiërs word dit dertig keer gebruik. In die res van die Nuwe-Testamentiese boeke word dit ’n verdere eenhonderd-en-twee keer gebruik. Deur net op die Nuwe Testament te fokus, word gevind dat die woord “wet” op dertien verskillende maniere gebruik word: die wet van die werke (Rom. 3:27); die wet van die geloof (Rom. 3:27); die wet van God (Rom. 7:22, 25; 8:7); die wet van die gemoed (Rom. 7:23); die wet van die sonde (Rom. 7:23, 25; 8:2); die wet van die Gees van die lewe in Christus Jesus (Rom. 8:2); die wet van die dood (Rom. 8:2); die wet van die geregtigheid (Rom. 9:31); die wet van Christus (Gal. 6:2); die wet van die Jode (Hand. 25:8); die wet van vryheid (Jak. 1:25; 2:12); die wet van die Here (Luk. 2:23, 24, 39); en die wet van Moses (Luk. 2:22; 24:44; Joh. 7:23; Hand. 13:39; 15:5; 28:23; I Kor. 9:9).\nDaar is ’n wye gebruik van die woord “wet” dwarsdeur die Ou en Nuwe Testamente, maar die primêre gebruik daarvan in albei testamente is vir die Wet van Moses. Oortreding van enige wet wat God die mens opgelê het, eindig in sonde, of dit die morele wet, die Wet van Moses, of die Wet van die Messias is.\nB. Die Betekenis van die Wet\nDie ontdekking van hierdie verskillende gebruike van die woord “wet” in die Skrif, lei tot ’n bespreking van die betekenis van die wet. Die beste en eenvoudigste manier om die term “wet” in die Skrif te definieer, is waarskynlik: “Wet is die uitdrukking van die goddelike wil, afgedwing deur mag.” Hierdie eenvoudige betekenis van die wet hou vier implikasies in.\nDie eerste implikasie is dat daar ’n Wetgewer is. Hierdie Wetgewer is God. Die tweede implikasie is dat daar ’n onderdaan is wat die wet ontvang en dit moet gehoorsaam. Die mens is die onderdaan en hy moet enige wet wat deur die Wetgewer aan hom opgedra word, gehoorsaam. Die derde implikasie is dat hierdie wet die uitdrukking is van die goddelike wil. Omdat die Wetgewer God Self is, is dit wat Hy deurgee as wet, die uitdrukking van Sy goddelike wil. Die vierde implikasie is dat Hy daartoe in staat is om Sy wil af te dwing; Hy het die mag om Sy wil af te dwing en Hy kan Sy mag uitoefen soos en wanneer Hy dit goed dink.\nNoudat die betekenis en die implikasies van die wet gedefinieer is, moet dit uitgewys word dat daar twee ekstreme is ten opsigte van die wet.\nDie eerste ekstreem word Antinomianisme genoem, wat leer dat gelowiges hoegenaamd nie aan enige wet onderworpe is nie. Die meeste Antinomianiste gebruik verse wat leer dat die gelowige nie langer aan die Wet van Moses onderworpe is nie, wat waar is. Nogtans is gelowiges wel onderworpe aan ’n wet, en dit is die Wet van die Messias. Die tweede ekstreem is Wettisisme. Wettisisme is die byvoeging van mensgemaakte wette by die wette wat God gegee het en hierdie mensgemaakte wette word dan ook verpligtend gemaak. Beide Antinomianisme en Wettisisme is verkeerd. Die balans lê daarin dat die gelowige die reëls wat God aan hom opgedra het in hierdie Bedeling, moet gehoorsaam.\nC. Soorte Wet\n1. Fundamentele Wet\nDie eerste hoof soort of kategorie van die wet is fundamentele wet. Fundamentele wet beteken wette wat in die elemente, essensies, en kragte van rasionele en irrasionele geskape dinge ingebed is. Waar fundamentele wet in die samestelling van die fisiese heelal ingebed is, word hierdie fundamentele wet fisiese of natuurlike wette; soos byvoorbeeld die wet van swaartekrag, die drie wette van termodinamika, en andere.\nFundamentele wet wat in die samestelling van rasionele en vry wesens ingebed is, word morele wet. Alle mense het ’n sekere sin van moraliteit. Selfs in die diepste, donkerste oerwoude waar mense nog nooit aan die goddelike wil van God of die Skrif blootgestel was nie, het hulle wel ’n sekere morele kode. Hulle volg outomaties ’n konsep van wat reg en verkeerd is.\nDaar is ook ander aspekte van fundamentele wet. Fundamentele wet is nie arbitrêr nie; dit ontspring uit die natuur self. Fundamentele wet is nie tydelik nie; dit bestaan terwyl die elemente bestaan, hetsy of hulle rasioneel of irrasioneel is. Fundamentele wette kan sowel negatief as positief wees, en vereis onderwerping aan God. Selfs die heiden het ’n sin vir reg en verkeerd, en hy weet wanneer hy nie aan ’n sekere standaard beantwoord nie. Fundamentele wet is universeel; die mens handel oraloor asof daar ’n morele standaard bestaan. Of mense die Skrif het of nie die Skrif het nie, almal van hulle het die konsep van reg en verkeerd (Rom. 2:14-15).\nDie tweede soort wet is positiewe verordeninge. Positiewe verordeninge is die uitdrukking van God se wil in geskrewe, gepubliseerde ordinansies. Dit is wat in die Skrif opgeneem is. Daar is verskillende uitdrukkings van God se wil vir verskillende tydperke of dispensasies. Maar elke tydperk het ’n gepubliseerde ordinansie van God. Positiewe verordeninge is voorskrifte wat in drie hoof kategorieë uitgedruk word.\nEerstens, daar is morele voorskrifte; soos die Tien Gebooie en die Bergpredikasie.\nTweedens, daar is seremoniële voorskrifte; soos die offerstelsel van die Wet van Moses en die Nagmaaldiens van die Wet van die Messias.\nDerdens, daar is wetlike voorskrifte, reëls ten opsigte van reg en verkeerd wat gevolg moet word; soos die voedselreëls van die Wet van Moses en die reëls vir die regte gebruik van die geestelike gawes in die Wet van die Messias.\nD.Die Doel van die Wet van God\nDaar moet op vyf dinge gelet word ten opsigte van die doel van die wet van God.\nEerstens, die wet van God was nie ’n middel tot redding nie. God het nooit gebooie gegee as ’n manier waarop redding verdien kan word nie. Die doel van die wet van God, ongeag van watter wet of watter dispensasie, was nooit bedoel as ’n middel tot redding nie (Rom. 3:20; 8:3; Gal. 3:21).\nTweedens, die doel van die wet van God was om die mens se kennis van sonde te verdiep (Rom. 3:19-20; 5:13, 20; 7:7, 13; I Kor. 15:56; Gal. 3:19).\nDerdens, die doel van die wet van God was om God se heiligheid te openbaar (Rom. 7:12).\nVierdens, hoewel die doel van die wet van God nie ’n middel tot redding was nie, was dit bedoel as ’n rigtingwyser om die mens te lei na die reddingsmiddel, naamlik reddende geloof (Gal. 3:24).\nDie vyfde doel van die wet van God is om die lewensreëls vir die gelowige neer te lê. Wanneer ’n gelowige gered word, kan van die volgende vrae by hom opkom: “Hoe moet my lewe nou wees?” “Wat verwag God van die gelowige?” Met ander woorde, “Hoe wil God hê dat ek moet lewe?” Vir die gelowige in die Ou Testament, was die lewensreëls die Wet van Moses. Vir die gelowige, tans, is die lewensreëls vervat in die Wet van die Messias. Maar ongeag van watter wet dit was, die wet van die Adamiese Verbond, die wet van die Abrahamitiese Verbond, die wet van die Mosaïese Verbond, die Wet van die Messias in die Nuwe Verbond, of die toekomstige wet van die Millennium Stelsel, die wet van God was nooit gegee om daardeur redding te bekom nie. Dit was slegs om lewensreëls vir die gelowige neer te lê.\nE. Die Gelowige en die Wet van God\nAangaande die gelowige en die wet van God, moet twee eenvoudige punte uitgewys word. Eenvoudig soos hulle is, is mense vandag baie verward hieromtrent en weet dikwels nie watter wet om te volg nie. Soms is hulle ongehoorsaam aan opdragte wat vir hulle bedoel is en gehoorsaam aan opdragte wat nie vir hulle bedoel is nie.\nDie eerste punt is dat die gelowige vandag nie onder die Wet van Moses staan nie. Nie-Jode was nooit onder die Wet van Moses nie; die Wet van Moses is gegee vir die Jode alleenlik. Dit beteken dat nie een van die 613 wette vandag vir die gelowige geld nie. Dit word geleer in Romeine 6:14-15; 7:6; Galásiërs 5:18; en Hebreërs 7:18-19.\nDie tweede punt aangaande die gelowige en die wet van God, is dat die gelowige vandag onder die Wet van die Messias staan. Net soos wat die Wet van Moses baie verordeninge bevat het, bevat die Wet van die Messias ook baie verordeninge. Baie van die verordeninge in die Wet van die Messias is dieselfde as dié in die Wet van Moses, maar baie ander is verskillend. Dit is hoekom ons goed moet verstaan dat die gelowige nie meer vandag onder die Wet van Moses staan nie; ons het geen verpligting om enige van die 613 gebooie van die Wet van Moses te gehoorsaam nie. Nogtans, die gelowige vandag, is in elke opsig verplig om al die gebooie van die Wet van die Messias te gehoorsaam. Dit word geleer in Romeine 8:4; I Korinthiërs 9:21; Galásiërs 5:18; en 6:2. Gelowiges moet versigtig wees om nie in hulle ywer om wette te gehoorsaam wat nie op hulle van toepassing is nie, op die ou end so te begin lewe dat hulle ongehoorsaam is aan wette en gebooie wat wel op hulle van toepassing is. Om ’n gebod van die Wet van die Messias ongehoorsaam te wees, hetsy passief of aktief, is sonde teen God.\nD. In Verhouding tot die Mens\nVI. DIE SONDENATUUR: ERFSONDE\nC. Soorte Wette\n2. Positiewe Verordeninge\nD. Die Doel van die Wet van God


Gooi die letter raak – Kleuter Kliek\nHierdie aktiwiteit het ons eie maats baie geniet!\nTeen die muur is alfabetkaarte geplak (Kliek hier vir die pakket waarin die kaarte voorkom.) Die kaarte is binne in papierborde geplak. Op hierdie manier kan die kind makliker die kaart raaksien op die agtergrond.\nGee nou vir die kind temawoorde (haal dit sommer van jou temabord af!) en ‘n boontjiesak. Kies ‘n woord en begin by die eerste letter. Soek nou die letter teen die muur en gooi dit raak. Hou so aan totdat die hele woord raakgegooi is.\nOns fokus hier op :\ngroot spier ontwikkeling\nvisuele geheue en diskriminasie\nanalise en sintese, geletterdheid, groot motoriese vaardighede, visueel motoriese koördinasie, visuele diskriminasie, visuele geheue


Mangwa Valley Game Lodge & Spa | Kamers\nDié kamers beskik oor 'n dubbelbed en 'n en suite-badkamer met 'n stort. Elke kamer het ook 'n lessenaar met stoele, klerekas, plafonwaaier en tee- en koffiemaakgeriewe, asook 'n stoep met sitplek.\nAandete en ontbyt\nKinders tussen 0 en 2 jaar bly gratis. Kinders wat 3 jaar oud is bly gratis.\nElkeen van dié seiltente beskik oor 'n dubbelbed en 'n stort. Die tente het ook 'n rusbank, klerekas, plafonwaaier en verwarmer.\nDié kamer is apart, privaat en beskik oor 'n koningingrootte-bed en 'n en suite-badkamer met 'n spa-bad en stort. Die kamer het ook 'n yskassie, rusbanke, klerekas, lugversorging en tee- en koffiemaakgeriewe. Daar is ook 'n stoep met sitplek.\nDié chalet beskik oor 3 slaapkamers, 1 solderkamer, 2 badkamers waarvan 1 en suite is, 'n sitkamer en 'n kombuis. Die hoofslaapkamer en tweede slaapkamer het elke 'n dubbelbed en die derde slaapkamer het 2 enkelbeddens. Die solderkamer het 2 enkelbeddens wat na 'n stoep lei. Beide bad- en stortgeriewe word voorsien. Elke chalet het braaigeriewe en 'n boonste en onderste stoep met sitplek. Die chalets het ook staanwaaiers en klerekaste.\nVanaf R2 667\nDié chalet beskik oor 3 slaapkamers, 'n solder, 2 badkamers waarvan 1 en suite is, 'n sitkamer en 'n kombuis. Elke chalet het braaigeriewe en 'n boonste en onderste stoep met sitplek. Die chalets het ook staanwaaiers en klerekaste.\nBly 3 nagte en betaal slegs vir 2 vir verblyf wat 3 nagte of langer is. Geldig vanaf 29 Mei 2021 tot 31 Aug 2021.\nhttps://travelground.imgix.net/AAEAAQAAAAAAAAAAAAAAce5cab7f0c674a8dc7b206cee49ba33fc2c78559def3bc737ddac8686610879f7008ba4b1ccaa8ccca9fed9195381163c405?w=1440&h=960&fit=crop&auto=format was R2 400, nou Vanaf R1 600 per nag (vir 2 persone) 14 5 1 5 De Wagendrift, Portion 15 125 Groenfontein 1000 Gauteng 086 999 0018 14:00-18:00 10:00 -25.373249115382 28.465003964707


Car Nood Hammer, Door Sensor Alarm, gelei flitslig Torch - Ariza\nShenzhen Ariza Elektroniese Co, Ltd is gestig in 2009 en sy fabriek is in Shenzhen. With10 jaar van ontwikkeling, vanaf OEM te ODM, betaal ons meer en meer aandag aan nuwe produkte ontwikkeling, ontwerp verskeie gewilde modelle met Ariza funksies en die eienaar van die patente, is al hierdie modelle hoogs goedgekeur deur ons kliënte in elke land. Wat belangrik is, is ons geregistreer ons eie merk Ariza, BELL TAMA in die VSA, Japan en China suksesvol.\nBSCI (Kommersiële sosiale standaarde Sertifisering) - Die volle naam van die Business Social Compliance Initiative, BSCI is die inisiatief van die Business Compliance Social Responsibility Organisasie. Die Business Compliance Organisasie ( "BSCI") het ten doel om 'n verenigde stel prosedures wat gemonitor deur middel van deurlopende verbetering van ontwikkelingsbeleid te implementeer. En die sosiale verantwoordelikheid prestasie van maatskappye wat die vervaardiging van verwante produkte te bevorder.\nAriza is verbind tot die hoë gehalte van produkte uitstekende diens en oplossing te hou en te voorsien, om altyd in staat om die kliënt se behoeftes te voldoen. Vir die verskaffing van meer gerieflik diens, het Ariza 'n verskeidenheid van nuwe B2B en B2C verkope manier bekendgestel. Met die voortdurende innovasie en strewe na perfeksie, het Ariza besit professionele Quality Management System sedert gestig. Ons het met sukses het die sertifikate van BSCI ISO9001 CE RoHS FCC SGS.


Trump se Jerusalem-besluit sal tot erge geweld lei, sê ANC | Maroela Media\nDie ANC het pres. Donald Trump van Amerika se besluit om Jerusalem formeel as Israel se hoofstad te erken ten sterkste veroordeel.\nDit volg nadat Trump aangekondig het dat die Amerikaanse ambassade van Tel Aviv na Jerusalem geskuif sal word. Dié besluit het wêreldwyd kritiek ontlok, en verskeie organisasies en individue in Suid-Afrika het hulle hierby aangesluit.\nDie ANC het Trump se aankondiging as ŉ “uitdagende skuif” bestempel wat die “gees van multilateralisme ernstig ondermyn”.\n“Die aankondiging is ŉ aansienlike terugslag in ŉ reeds breekbare proses om vrede te verkry,” lui die verklaring. “Dit is deur amper elke wêreldleier, behalwe die eerste minister van Israel, veroordeel.”\nDie ANC het sê hy stem ook saam met talle organisasies en wêreldleiers dat dié besluit die spyker in die doodskis is vir enige vooruitsigte van ŉ vreedsame skikking van die Israelies-Palestynse situasie.\nDie regerende party sê die feit dat Trump besluit het om sy aankondiging op sosiale media te maak, was ŉ verdere aanduiding van die roekeloosheid waarmee die Trump-administrasie gekies het om sy buitelandsebeleidsdoelwitte na te streef en te kommunikeer.\nDie organisasie het verder gesê dat ŉ aantal proteste ná die aankondiging in Jerusalem gevolg het. Proteste het ook uitgebreek in Ramallah en Bethlehem, en verskeie gewapende groepe in die Jerusalem-streek het Trump se aankondiging as ŉ oorlogsverklaring aangedui. Die ANC sê daar is ŉ groot moontlikheid dat dié aankondiging tot erge geweld en bloedvergieting kan lei.\nHy het ook sy kommer uitgespreek oor die VSA wat partydig optree en Israel bevoordeel in plaas daarvan om homself te posisioneer vir ŉ regverdige en blywende oplossing vir die Israelies-Palestynse situasie.\n“Die ANC doen ŉ beroep op die Israeli’s en Palestyne om die gesprekke te hervat om die vredesproses weer te begin. Die organisasie doen ook ŉ beroep op die Amerikaanse regering om sy besluit te heroorweeg in die lig van die negatiewe gevolge wat die besluit mag inhou,” lui die verklaring.\nOnkunde is darem maar die lot van die analfabete van die ANC. Die erkenning van Jerusalem as die hoofstad van Israel is sedert 1995 Amerikaanse beleid wat so in wetgewing met ‘n oorweldigend meerderheid deur die Amerikaanse Kongres goedgekeur is. (The Jerusalem Capital Act, 1995)\nSedert Clinton se tyd moes die slaprug presidente elkeses maande die inwerking stealing van die wet vir nog ses maande uitstel. Trump voer bloot die wette van sy land uit\nDie verklaring moes al dekades in die verlede geneem gewees het.\nDit was net ‘n paai proses vir pallesteine gewees.\nGaap se die anc wat self nie eers geweld hier kan beheer nie en waar wettelossheid oral voorkom …wat n joke !\nTrump is nie diktator soos zuma wat sy land se wette verontagsaam en net maak soos hy wil nie.\nDie ANC kies net kant want bekommerd oor geweld is hulle regtig nie.\nTrump is eenvoudig fenomenaal!


365 Days Of Creativity Tpb: Scobie, Lorna Graffiti Books\nSearch results: Lorna\nToe vyf en vyftig rebelle op Nick toesak, en hom geweldadig in 'n kar druk, het hy geweet hy mag dalk nie die einde van die dag sien nie.\nMet geweerskote wat oral klap en mense wat dood neerval, was die kans op lewe min.\nDie rebelle se dreigemente op haar selfoon: 'Pick a coffin. We're sending him back to you in a coffin,' het deur haar kop bly eggo. Nick se boodskappe het oor en oor haar hart gebreek. 'Asseblief, help my! Hulle gaan my skiet!'\nDie onderhandelaars was gewikkel in 'n kat-en-muis-spelery oor 'n losprys vir haar man se lewe.\nHaar huis vol mense wat kos en bemoediging kom bied het. Dit was onwerklik. Vrees wou haar lewe verslind.\nAl waaraan Lorna Greyling kon vashou, was God se Woord van 'n vriendin per sms aan haar gestuur het dieselfde oggend wat haar man tydens 'n werksreis na Nigerië ontvoer is - Psalm 91\nOntvoer is 'n kragtige getuienis van die Here wat Sy Woord gestand gedoen het in die Greylings se donkerste uur.


Forex pips plus resensiedailypound rente sakrekenaar forex\nDankie dat jy gestem het. Jy kan in 24 uur weer vir hierdie Forex Broker stem. Stem teen TradeNext. Dankie dat jy gestem het. Jy kan in 24 uur weer vir hierdie Forex Broker stem.\nAanbevole makelaarstatus beteken dat hierdie Forex Broker 'n betroubare diensverskaffer vir 'n lang tydperk is. Ons is trots om te kondig dat XM in Junie 2018 twee meer gesogte prestasietoekennings ontvang het as erkenning bonus forex tanpa deposito die uitnemendheid wat ons in die forex-industrie verteenwoordig. FIBO Groep maatskappy gaan voort om die beleggingsmoontlikhede te vergroot deur die aantal handelsinstrumente en handelsrekeninge wat hulle beskikbaar is, te verhoog. Ons is bly om dit van te kondig. As bank forex kaart kontant onttrekking limiet die onlangse apa jy skiet ster forex van ons wêreldwye bereik en die vestiging van 'n Britse onderneming, Exness (UK) Ltd, gemagtig en gereguleer deur die Forex strategieë tydraamwerk Koninkryk se Finansiële Gedragsowerheid (FCA), is ons tevrede.\nDie gebruik van hierdie webwerf behels die aanvaarding van die volgende wetlike inligting. Enige kontrakte van finansiële instrumente wat aangebied word om te sluit, dra hoë forex pips plus resensiedailypound rente sakrekenaar forex en kan tot die volle verlies van forex demo rekening lessenaar gedeponeerde forex voorspel vandag eur usd lei.\nVoordat u transaksies maak, moet u kennis maak met die risiko's waarop dit betrekking het. Al die inligting wat op die webwerf verskyn (resensies, makelaarsnuus, kommentaar, analise, kwotasies, voorspellings of ander inligtingmateriaal wat deur Forex Ratings verskaf word, asook inligting verskaf deur die vennote), insluitend grafiese inligting oor die prys omskakeling sone forex, makelaars en handelaars, is slegs bedoel vir inligtingsdoeleindes, is nie 'n manier om hulle te adverteer nie en impliseer nie direkte aanwysings vir belegging nie.\nForex Ratings sal nie aanspreeklik wees vir enige verlies nie, insluitende onbeperkte fondse wat direk of indirek mag voortspruit uit die gebruik van hierdie inligting. Die redaksie van die webwerf dra geen verantwoordelikheid vir die inhoud van die kommentaar of resensies wat deur die forex data api oor die forexmaatskappye gemaak is nie.\nDie hele verantwoordelikheid vir die inhoud berus by die kommentators. Reprint van die materiaal is slegs beskikbaar met die toestemming van die redaksie. Forex Makelaars in Indië. Forex makelaars wat in Indië aktief is, is onderworpe aan die regulasies en toesig oor die Sekuriteit en Uitruilraad van Indië (SEBI), wat 'n onafhanklike liggaam is wat verantwoordelik is vir die goeie werking van die land se aandelemarkte en makelaars. Commodities trading word ook gereguleer deur die Forward Markets Commission, wat die regulerende struktuur vir die bestuur van finansiële instrumente is.\nDie Reserwebank van Indië is verantwoordelik vir die bestuur van die Indiese rupee, maar is nie betrokke by die toesig oor buitelandse valuta-makelaars nie. Indië het vinnig verander sedert die liberalisering van die 1990's. Na die verslapping van regulasies en die oopstelling van die land vir buitelandse besit en belegging, is die ekonomiese prestasie van Indië sterk. Nietemin is kleinhandel-forex-makelaarsbesighede tans amper in die land, met aktiewe makelaars wat van binne Indië bedryf word, aangesien takke of filiale van groot internasionale firmas steeds in enkel syfers getel word.\nTrading forex kan soms wees, en die keuse tussen een van die vele maatskappye wat voorsiening maak vir forex-handelaars kan die taak selfs moeiliker maak vir die beginner. Om dit makliker te maak, het ons 'n lys opgestel van sommige van die mees betroubare makelaars in die wêreld, waarmee u u aksieplan kan vereenvoudig en die aanvanklike leerstadia van u handelsloopbaan kan vergemaklik. As jy ernstig is oor forex, moenie vergeet om ons keuse van die wêreld se mees gerespekteerde en suksesvolle forex makelaars te kyk nie.\nBeste Forex Makelaars in Indië 2018. As jy 'n Indiese handelaar is, sal jy moet werk met 'n betroubare forex makelaar wat vir jou voorsiening maak. FX Empire is die voorste hulpbron in die forex-industrie en het met die lys van die beste Forex-makelaars vir Indiërs saamgewerk om te bou aan kwaliteit, betroubaarheid en uitstekende produk.\nHoe om 'n Forex Broker te kies as 'n Indiese Handelaar. Ten spyte van die feit dat Indië nie een van die rykste lande in die wêreld is nie, is dit steeds oop vir beleggings en speel 'n groot rol in globale finansiële markte soos Forex. Mense wat geld gespaar het of goeie salarisse verdien, wil belê en geldeenhede word een van die beste keuses.\nHoe weet jy egter watter makelaar in so 'n groot bedryf moet kies waar swendelary oorvloedig is. Ons gaan na 'n paar van die belangrikste dinge kyk, en hulle is: 'n gereguleerde Forex makelaar kies, 'n maklike handelsplatform kies, gekontroleer of die makelaar mededingende versprei, verskeidenheid rekeninge, goeie kliënte en nuttige ekstra dienste het. Kom ons kyk nou na elkeen hiervan. Algemene Regulasie amp;amp; Indiese Regulasie. Dit is waar dinge dalk ingewikkeld raak. In die meeste lande van die wêreld kan jy los en streng reguleerders met verskillende vereistes vir makelaars hê, maar as jy in die EU of die VSA woon, sal jy enige geldeenheidspaar in die wêreld kan verhandel en 'n redelike groot hefboom gebruik.\nLimiete wat op makelaars in die gebied opgelê word, sal meer wees op manipulasie, risiko, binnekanthandel en handel sonder lisensie-tipe. Wat Indië betref, is dit heeltemal anders. Forex mark in die land word gereguleer deur SEBI, wat staan vir Securities and Exchange Board of India. In 1992 is die instelling gemagtig om sekuriteite en kapitaalmarkte in die land te reguleer. Sy rol het onlangs toegeneem en nou is dit lisensies vir makelaars, reguleer, inspeksie en ouditering en ens. Die reguleerder is ook verantwoordelik vir Forex trading regulation in Indië.\n- Akkurate forex\n- Geen brainer handel forex fabriek\n- Forex aanwyser gratis sagteware


Beplan u om 'n blomme meisie by u troue te hê? Hier is wat u moet weet - Mode en skoonheid - 2022\nBeplan u om 'n blomme meisie by u troue te hê? Hier is wat u moet weet\nBlommemeisies is een van die belangrikste en aangenaamste dele van 'n troue, en is dikwels 'n jong meisie se eerste kennismaking met die droomwêreld van troues. Wat is daar nie van lief te hê aan skuimerige rokke, kroonies van die asem van die baba en 'n mandjie vol blomblare nie? Alhoewel dit 'n mooi standaard is, is daar nooit blomme met meisies in die troue nie, wat beteken dat u dalk 'n paar vrae het oor die rol wat hulle speel. Ons het die grondbeginsels opgesom om u te help om te besluit of hierdie klein beginner pas by u troue.\nHoe oud moet 'n blommemeisie wees?\nBlommemeisies (sowel as ringdraers) is gewoonlik tussen die ouderdomme van vier en sewe. Kinders jonger as vier, behalwe as hulle baie oud is vir hul ouderdom, presteer gewoonlik nie goed op so 'n groot verhoog nie. As soveel vreemdelinge na hulle staar en baie rigting sien, loop die blomme meisie wat te jonk is, die risiko dat dit aan die bopunt van die gang smelt. Aan die ander kant van die spektrum voel kinders van ouer as sewe moontlik te groot om die rol te aanvaar. As u 'n kind tussen agt en 16 jaar in gedagte het, oorweeg dit om haar die rol van junior bruidsmeisie te gee.\nWat is die verskil tussen 'n blommemeisie en 'n jong bruidsmeisie?\n'N Junior bruidsmeisie loop die lyn tussen 'n blommemeisie en 'n bruidsmeisie. Haar rok moet ooreenstem met die slavinne, hoewel dit dikwels 'n hoër neklyn en 'n ander soomlyn het om dit meer ouderdomspas te maak. Sy loop langs die gang langs die bruidsmeisie, lei óf die pakkie en staan die verste van die altaar af, stap net voor die diensmeisie, of begelei die blommemeisie en die draer in die gang af. Sy kan net so betrokke wees by die beplanning as wat jy wil, of sy nou gaan aanklop vir kleredrag of help om aan jou bruids stort te versier.\nKan ons 'n blomme meisie by 'n troue hê vir volwassenes?\nAlhoewel u beslis kan kies om 'n blomme meisie te hê, al is sy die enigste kind wat bywoon, is dit belangrik om akkommodasie vir haar te maak. Sal sy na die onthaal genooi word? Indien wel, oorweeg dit ook om haar broers en susters na die troue te nooi, sodat sy nie alleen is nie. Indien nie, maak dan seker dat u 'n oppas maak sodat haar ouers steeds die onthaal kan bywoon, en weet dat sy in elk geval op die dansvloer kan verskyn. Wees bereid om van jong gaste af weg te kom met jong kinders, want hulle kan wonder hoekom hul eie kinders nie die sny gemaak het nie. As u regtig toegewyd is aan 'n kindervrye viering, kan u beter wees om die blommemeisie heeltemal oor te slaan. Haai, u hond kan altyd die rol aanneem!\nSien meer: Alternatiewe kreatiewe blommemeisies: 20 unieke dinge om te dra\nWat moet die blomme meisie dra? Wie betaal vir haar klere?\nDie klere van die blomme meisies weerspieël tradisioneel die toga van die bruid, of dit nou soortgelyke kant-aksent of 'n gepaste volledige romp beteken. U kan ook kies om haar soos die bruidsmeisies aan te trek. Baie ontwerpers van die bruidsmeisie bevat ook rokke vir meisies van blomme in hul versamelings, wat die rokke maklik kan koördineer. Óf soek na 'n bypassende stof en kleur, of kies 'n afdruk met 'n soortgelyke kleurskema om haar opvallend te maak. Nie seker wat sy moet dra nie? Daar is niks meer klassiekers as 'n wit organza- of tule-rok met 'n vensterrooster wat ooreenstem met die 'slavinne nie! Wat die koste betref, volg dieselfde reël as by u bruidsmeisies en bruidegom. Dit beteken waarskynlik dat die blomme meisie (wel, haar ouers!) Vir haar eie kledingstuk sal betaal. Natuurlik kan u kies om die uitrusting as geskenk aan te koop, of 'n lieflike bykomstigheid uit te kies (ons hou van 'n monogram of pêrelhalsband!) Wat 'n gekoesterde gunsteling sal word.\nCopyright 2022 \_ Beplan u om 'n blomme meisie by u troue te hê? Hier is wat u moet weet...


In gesprek met ... Guido van den Berg | LitNet\nIn gesprek met ... Guido van den Berg\nCarina van der Walt 2014-07-22\nGuido van den Berg is die huidige direkteur van Zuid-Afrikahuis (’n historiese gebou uit die 17de eeu) in Amsterdam. Onder sy leiding het die broodnodige restourasie van Zuid-Afrikahuis pas begin. Ons gesprek draai onwillekeurig in dié rigting. Restourasie van hierdie histories belangrike pand aan Keizersgrag 141 was nié in 2009 ’n keuse toe Van den Berg aangestel is nie. Sy aanstelling het gevolg op ’n periode van werkloosheid waartydens hy opnuut – soos in sy jeug – vryskut skryfwerk begin doen het. Sy loopbaan by die telefoonmaatskappy KPN was na dertig jaar skielik verby. By Zuid-Afrikahuis het verkoop swaar en dreigend in die lug gehang. Stigting ZASM het voet by stuk gehou met hulle beleid van die afgelope dekades: hulle belê eerder geld in projekte as in stene. Maar die gebou sélf was besig om onder hulle oë in duie te begin stort. Daar moes baie dringend iets aan gedoen word. Van den Berg se loopbaangeskiedenis en Zuid-Afrikahuis se geskiedenis het albei wye draaie geloop. Nou loop hulle ’n histories opwindende stukkie pad saam.\nVan den Berg se opleiding in geskiedenis aan die Vrije Universiteit in Amsterdam het oor ’n tydperk van tien jaar gestrek. Sy hoofvak was Nieuwe Tijd (1500–1900). Daaronder het koloniale geskiedenis en Spaans geval. GJ Schutte – wat vandag steeds bekend is as dié kenner van Nederlandse en Suid-Afrikaanse geskiedenis – was sy begeleier. Dit was gou-gou duidelik dat Van den Berg se belangstelling in die rigting van Afrika gelê het en meer spesifiek in handel in Afrika.\nHy was veral geïnteresseerd in Henk Muller (1859–1941), ’n Rotterdammer uit ’n handelsfamilie wat ’n besigheid in Mosambiek gehad het. Die mikrogeskiedenis van Muller se inspeksiereis om te gaan kyk waarom sake in Mosambiek nie loop soos dit behoort te loop nie, was uiteindelik Van den Berg se onderwerp. Gedurende sakereise na Mosambiek, Liberië en Suid-Afrika het Muller ook etnografiese verslae geskryf oor die samelewings waarheen hy gereis het. In 1896 is Muller as konsul in die Vrystaat benoem. Dit was ’n posisie wat hy dwarsdeur die Suid-Afrikaanse Oorlog eervol beklee het. Muller se lewenswyse het Van den Berg beïndruk en sigbaar beïnvloed.\nGedurende sy studiejare het Van den Berg vryskut joernalistieke werk vir Het Parool gedoen oor ontwikkelinge in Mosambiek, Soedan en Eritrea. Hy het vrywilligerswerk in weeshuise in Oos-Kenia en Uganda gedoen. Oor die algemeen was Van den Berg se ervarings in Afrika aangenaam. Hy het tuis gevoel. In 1986 het hy Quelimane (Mosambiek) toe gereis, ’n plek met ’n stukkie belangrike geskiedenis vir hom. Dit was waar Muller se besigheid was en tien Nederlanders ’n tyd lank vir hom gewerk het. Gedurende Van den Berg se tyd daar het die vliegtuig neergestort waarin Samora Machel gereis het. Dit het ’n groot artikel in Het Parool geword.\nGuido van den Berg (Foto: Foto voorsien).\nIs u belangstelling in die kontinent Afrika deur u studies oor Henk Muller geprikkel?\nNee. Muller was eintlik ’n verlengstuk van iets waarvan ek in my kinderjare bewus geword het. Ek het ’n oom gehad wat in Nylstroom gewoon het. Een maal per jaar het ons ’n kaartjie gekry waarop daar staan: “Geseënde Kersfees”. Hy was een van die boere uit Zeeland wat na die Tweede Wêreldoorlog Suid-Afrika toe geëmigreer het. Nog vreemder was dat ek ’n swart tante gehad het. Sy was met my oom getroud wat in Indonesië gewoon het, maar sy was nie ’n Indonesiër nie. Sy was ’n afstammeling van een van die swart soldate uit Ghana. Nederland het by die Kasteel van Elmina aan die Goudkus soldate gaan werf om namens Nederland in Indonesië te gaan veg. Daar is drie duisend soldate vir dié doel gewerf.\nWanneer het u vir die eerste keer Suid-Afrika besoek en wat was u indrukke toe?\nEers wil ek sê dat my lang loopbaan by die KPN nie aangesluit het by my opleiding en my belangstelling in Afrika nie. Toe ek klaar was met my studies, was dit resessie in Nederland. Ek het aansoek gedoen by die hoofkantoor van KPN en dit gekry. In 1991 het ek Suid-Afrika besoek. Ek is Nylstroom toe om te sien waar my oom gebly het. Ek het na Johannesburg, Pretoria en Bloemfontein toe gegaan. Laasgenoemde was op my lysie omdat Muller sy argief met etnografiese verslae aan NALN geskenk het. Ek wou dit graag lees. Terselfdertyd het ek bewus geword van iets soos “klein apartheid”. Saam met ’n vriendelike boer het ek een laatmiddag die werkers met sy bakkie gaan oplaai. Hy het nie gestop nie, maar net spoed verminder. Hulle moes so in die ry opspring. Ek was baie verbaas. Daar het ’n stuk in Maandblad Zuid-Afrika verskyn waarvoor ek nogal kwalik geneem is.\nDie verwysing na Maandblad Zuid-Afrika bring ons terug by Van den Berg se huidige posisie. Toe Sief Veldkamp afgetree het, het prof Schutte – sy studieleier van destyds – hom gekontak en gevra of hy in die posisie belangstel. Zuid-Afrikahuis moes verkoop word, maar die reaksies daarteen was heftig. Ander uitweë moes gevind word. Negentig jaar gelede is Zuid-Afrikahuis aangekoop uit skadevergoeding wat Engeland aan Nederland betaal het. Dit was nadat die boere in 1902 die onderspit gedelf het in die Suid-Afrikaanse Oorlog. Die geld is aanvanklik aangewend vir spoorlyne in Suid-Afrika onder pres Paul Kruger. Vandaar die naam Zuid-Afrikaanse Spoorweg Maatschappij (ZASM). Geld wat na die aankoop van Zuid-Afrikahuis oorgebly het, is belê.\nZuid-Afrikahuis is die laaste keer in 1877 gerestoureer. Daarna moes die gebou hou, want die opbrengste uit beleggingsgeld ís – en word steeds – vir die volgende projekte gebruik: die biblioteek met 45 000 boeke, die argief, die leerstoel Suid-Afrikaanse Taal- en Letterkunde, Maandblad Zuid-Afrika, die Nederlands Zuid-Afrikaanse Vereniging (NZAV), die Studiefonds, die woordeboek ANNA en ook SASNEV in Pinelands, Kaapstad.\nLekkasies, vogtige mure, stukkende verwarming, koue trekke en die ornament wat dreig om van die boonste gewel af en op die straat te val, het die lewe in Zuid-Afrikahuis versuur. Dit was grotendeels ’n donker, ou plek met ’n bietjie “stoffige imago”. Wél statig. Vandat besluit is dat daar liewers gerestoureer as verkoop moes word, het Van den Berg minstens twee moeisame onderhandelingstrajekte daarvoor georkestreer.\nEerstens is voelers uitgesteek na die Vrije Universiteit om die biblioteek en argief oor te neem en vir ’n ruimte waarin Zuid-Afrikahuis sy leeskringaande en ander aktiwiteite kon aanbied. Die Vrije Universiteit was egter net in die argief geïnteresseerd. Dieselfde het gegeld vir die Universiteit van Amsterdam. Net toe belangstelling opgeflikker het in die Koninklijk Instituut voor de Tropen (KIT) het die Nederlandse owerheid hulle geldkraantjie toegedraai en is die KIT se biblioteek gesluit.\nTweedens het die Vereniging Hendrick de Keyser en Stadsherstel geïnteresseerd geraak om Zuid-Afrikahuis vanuit historiese en argitektoniese oorwegings te restoureer. Maar ZASM sou dan sy eiendomsreg verloor in ’n konstruksie waarin bogenoemde vereniging en Stadsherstel die pand oorneem vir ’n simboliese bedrag. Dan kon ZASM sy ou pand vir ’n onbeperkte tyd terughuur. Ook dit was onaanvaarbaar.\nWie het uiteindelik ’n oplossing vir die restourasie aangebied?\nOp ’n dag in 2012 het ek ’n e-pos van Koos Bekker, die UH van Naspers, gekry. Hy wou kom koffie drink in Keisersgracht 141. Binne ’n uur en na ’n kort rondleiding het Bekker genoem dat Naspers miskien finansieel kan help, want hy beskou Zuid-Afrikahuis "as gemeenskaplike erfgoed van twee lande wat behoue moet bly". Dit is ’n plek met geskiedenis. ’n Paar weke later het ook Ton Vosloo, die voorsitter van die Raad van Kommissarisse van Naspers, Zuid-Afrikahuis besoek. Die belofte was dat Naspers oor die brug sal kom en in die stene belê op twee voorwaardes: dat die biblioteek en argief by mekaar behoue moes bly en dat twee woonstelle ingerig moes word. Een daarvan moes as ’n heenkome vir joernaliste dien – ’n soort “writer in residence”-verblyfplek. Op 27 Maart vanjaar was dit ’n historiese moment toe die ooreenkoms formeel onderteken is tussen Stichting ZASM en Die Burger Zuid-Afrikahuis (DBZA – ’n vennootskap onder firma (“vof”) spesiaal deur Naspers vir dié doel gestig). ZASM en DBZA is nou 50/50-eienaars van Zuid-Afrikahuis.\nWaar word die biblioteek- en argiefinhoud nou opgeberg terwyl die restourasie aan die gang is?\nIn die Regionale Archief van Alkmaar. Studente en ander geïnteresseerdes kan weer vanaf 2 September hulle naslaan- en leeswerk daar gaan doen. Ons hoop dat die restourasie teen die somer van 2015 voltooi sal wees. Een van die grootste uitdagings sal dán wees of daar genoeg ruimte vir die biblioteek en die geklimatiseerde argief behoue gebly het. Die leessaal, vergaderkamer en ontmoetingsruimte sal vernuwe wees. Die woonstel wat nié telkens vir ’n paar maande deur ’n joernalis bewoon word nie, moet ons vir ’n ekstra inkomstetjie verhuur.\nIets waaroor ons net baie vlugtig gesels het, was ’n gevoel van dubbelhartigheid wat vir my so ’n bietjie in hierdie gange hang. Toe Nederland in die tagtigerjare Suid-Afrika verwyt het en geboikot het oor sy hardvogtige apartheid, is Zuid-Afrikahuis nie gesluit nie. Op 19 Januarie 1984 het betogers Zuid-Afrikahuis bestorm. Hulle het uit protes baie biblioteekboeke in die Keizersgrag gegooi. Verfpotte is op die matte en teen die mure omgekeer. Dit was ’n historiese laagtepunt in die geskiedenis van Zuid-Afrikahuis. Zuid-Afrikahuis is desondanks nié gesluit nie.\nWas die rede daarvoor regtig net “oop dialoog”?\n[Van den Berg haal sy skouers op:] Adhesie en Aversie. Ons sal dit altyd rondom Zuid-Afrikahuis hê. En ek vul ingedagte aan – vernuwing en verval, modern en outyds, inklusief en eksklusief. Ek sou graag ondubbelhartig die “en” met “uit” wou vervang. Dan eers sal dit ’n historiese hoogtepunt vir Zuid-Afrikahuis word.\nWat is u visie vir Zuid-Afrikahuis?\nEk wil graag dat Zuid-Afrikahuis’n stewige bydrae lewer tot die ontwikkeling van Afrikaans, Vlaams en Nederlands as ’n soort lingua franca waarin dit nie saak maak of jy Afrikaans, Vlaams of Nederlands met mekaar praat nie. Te dikwels en te maklik skakel ons outomaties oor Engels toe, terwyl ons ewe gemaklik in ons moedertale met mekaar kan praat. Taal is die uitdrukking van die siel. Almal wat op skool ’n ander taal moes leer of op latere leeftyd ’n ander taal moes leer praat, weet hoe moeilik dit is om emosies of subtiele wendinge in ’n gesprek te verwoord. Ek wil hê dat ons in Zuid-Afrikahuis meer aandag aan byvoorbeeld boekbekendstellings, debat en filmaande sal gee. Die argief moet gedigitaliseer word. Ons moet nadink oor hoe ons die biblioteek bekender en toegankliker gaan maak. Welkom aan iedereen op die Keizersgracht in Amsterdam! Maar wag nog so bietjie tot volgende jaar se somer.\nLees: Leeskring van Zuid-Afrikahuis: dupe van ZASM-besluit.\nLees ook: Tien tannies rond een theepot en de toekomst van het Zuid-Afrikahuis.\nLees nog: Overeenkomst Zuid-Afrikahuis Amsterdam en Die Burger Kaapstad.


Afkondigings - 28 November - 5 Desember 2021 – NG Kerk Groot-Brakrivier\nGepubliseer op 28 November 2021 17 Desember 2021 deur NG Admin\n28 November – 5 Desember 2021\nVandag – Sondag 28 November 2021:\nBaie welkom by vanoggend se erediens en ‘n spesiale verwelkoming aan Dr Jurie Vermeulen van Radio Feba wat vanoggend se erediens lei.\nOns skriflesing vanoggend kom uit Handelinge 1: 8.\nSpesiale offer vir Burger-Kersfonds\nGebedsgidse vir Desember 2021 is beskikbaar in die voorportaal. Die gidse is ook by die traliehek van die kerkkantoor beskikbaar.\nSondag – 5 Desember 2021:\nSpesiale Offer vir die Hugenote-kollege\nAansoeke deur persone wat kwalifiseer vir studielenings uit die Groenewaldfonds sluit eerskomende Dinsdag op 30 November 2021. Die voorgeskrewe aansoekvorm is by die kerkkantoor beskikbaar. Skakel asb. die kerkkantoor indien u enige verdere inligting benodig.\nTydens die kerkraadsvergadering gehou 16 November 2021 is die volgende persone as kerkraadslede verkies:\nElsie Potgieter Blok 5D Hersham langs Morrisonweg\nJohan de Wit Blok 8A Bergsig – Wes\nAnn Pretorius Blok 9B Vogelsang tot Duinelaagte\nAdolf Jonker Blok 7 Bergsig – Oos\nLinda Grobler Blok 9B Vogelsang tot Duinelaagte\nCorlien Kleyn Blok 13B Groenkloof\nOns sluit ons laaste geleentheid vir 2021 af op 1 Desember met die uitdeel van koopbewyse, die gee van ‘n Kersboodskap asook bederfies vir die kinders.\nOns wil weereens vir almal wat deur die jaar so getrou op verskeie maniere gehelp en deelgeneem het, bedank. Saam is ons beter en word ons gemeente se visie van Jesus vir ons, vir almal sigbaar in ons omgewing.\nOns sien daarna uit om 2022 einde Januarie te begin en die pad saam met u te stap.\nOns wil baie graag sang en instrumente inbring by ons erediens se video opnames.\nDie verwagting is dat ons sal voortgaan met die YouTube uitsendings en ons wil dit graag so realisties as moontlik maak.\nOns vra enige persoon wat sy / haar Godsgawe talente wil aanwend tot uitbreiding van sy koninkryk om asseblief die kerkkantoor te skakel.\nVirtuele pretdraf vir Jan KrielDie Jan Kriel Instituut se jaarlikse Tekkie Challenge vind vanjaar virtueel plaas. Drawwers word aangemoedig om van 1 – 5 Desember deel te neem aan die verskillende afstande. Registreer op STRAVA, gebruik jou slimfoon se gesondheidstoepassing of stuur jou tyd deur na events@jankriel.co.za teen 12:00 op 7 Desember. Inskrywingsfooie is R55 en gaan om leerders met spesiale onderrigbehoeftes te ondersteun. Heerlike pryse is op die spel. Registeer by https://www.racetraq.co.za/.\nKategorieë Afkondigings, Gemeente nuus, Week 46 van 2021 Sleutelwoorde November 2021\nVorige artikelVorige Flitse Week 48\nVolgende artikel Volgende Erediens – 28 November 2021


kuns aktiwiteit – Kleuter Kliek\nTag: kuns aktiwiteit\nDaar is talle gesinne reg oor die wêreld wat graag Kersfees vier met 'n versierde boom, geskenke en samesyn. Wat julle ook al oor hierdie feestyd doen, hier is pret idees om saam met jou kind tuis aan te pak. Knip vooraf stroke papier in rooi en groen. Plak dit nou van lank na kort.... Continue Reading →\nKyk nou net die wonderlike bokskar wat deur 'n kreatiewe klein lyfie gebou is. Onthou om nie té veel leiding en voorskrifte te gee tydens hierdie aktiwiteit nie. Jy kan enige bokse inspan vir hierdie aktiwiteit. Onthou ook om allerlei plakband te gee. Die kind gaan self hiermee eksperimenteer om die beste plan van aksie... Continue Reading →


April 2010 – vetweet\nPosted on April 23, 2010 by gidivet\nEmosies, sintuie en lente\nPosted on April 19, 2010 by gidivet\nMiddagete is soms moontlik. Die goeie weer die afgelope week het mense weggehou (ek vertel myself dis die rede hoekom hulle wegbly), so ons was nie heeltemal so besig nie. Dus stap ek deur die begraafplaas. Vir my is dit nie ‘n hartseer plek nie. Dis mooi versorg. Daar is blomme. Die reuk van varsgesnyde gras meng met lentebloeisels, amper sigbaar. Ek verbeel my dit lyk soos spirale wat om my gesig warrel.\nReuk speel vir my so ‘n belangrike rol. My werknemers beleef dit as ‘n irritasie, want ek kan nie ‘n slegte reuk in die praktyk verdra nie. Ek dink altyd daaraan dat as ek sensitief is vir reuk, dan moet daar heelwat kliente ook wees wat sensitief is, en dit mag hulle dalk net laat dink die plek is vuil. Al word dit daagliks gewas en geskrop. Daar is interessante studies oor die effek van emosie en persoonlikheid op persepsie van reuk. Gaan lees byvoorbeeld hier.\nSo met die son wat skyn, die reukspirale wat dwarrel en speel in die vars luggie stap ek tussen die grafte deur. Ek dink beslis die son voed my siel, my siel lig my gemoed, en maak my reuksintuig wakker. Dis of ‘n mens kan lighoofdig raak in hierdie plek. Dis goed dat dit so ‘n mooi dag is, want vandag kom kyk die eerste twee partye na die huis. Die lig spoel deur die huis. Engelse huise kan so donker wees. Dis hoekom ons huis juis die lig inlaat waar dit ookal moontlik is. Die terugvoering is goed, alhoewel ons eers more sal uitvind of hulle genoeg daarvan gehou het om ‘n aanbod te maak.\nEn terug by die werk is daar ‘n ander lekkerte vandag. Die klank van pasgebore klein hondjies. Vanoggend so teen 3-uur het die kleintjies begin kom. Teen 10-uur was sy uitgeput, met reeds 6 kleintjies gebore. In die verpleegster se spreekkamer maak ons vir haar gemaklik en die eienaar, wat ook omtrent glad nie geslaap het nie, kry ‘n koppie tee. Ek kan voel daar’s nog baie. Gelukkig is whippets vaartbelyn, en met die nodige inspuitings begin hulle uitskiet soos torpedos. Net voor middagete is daar…………elf! Sjoe.\nPosted on April 17, 2010 by gidivet\nJa ek kom net gou inloer. As ‘n mens al begin om SMSe te kry van mense wat vra of alles reg is moet jy darem rekenskap gee van jouself.\nDit is tans nie so maklik om te blog nie, want my rekenaar en lessenaar is uitgeboender en daar is nerens ‘n lekker plekkie om te sit en blog in die huis nie. Mev G is besig om die huis te verkoop, so alles wat nie goed lyk nie word of weg gevoeter, weg gebere in die dak, of opgedress.\nMeneer G dress nie goed op nie, maar hy’s darem nog nie weg gevoeter nie. Ek het darem nog my laptoppie en kan so nou en dan inloer.\nEk vra dus nederig om verskoning dat ek so skaars is. Soos julle weet is werk tans ‘n eenmanorkes. Dit beteken sewe dae per week met min af tyd.